amanoisuno/poetBack huggingface dataset:
和子瞻題風水洞 蘇轍  洞庭湖
風送江湖滿洞天，洞門可聽入無緣。土囊鬰怒聲初散，石齒聱牙勢未前。樂奏洞庭真跌宕，歌傳帝所亦清便。何人隠几觀遺韵，重使顔成問嗒然。
次韵子瞻新城道中 蘇轍 
春深溪路少人行，時聽田間耒耜聲。饑就野農分餉黍，迎嫌尉卒鬧金鉦。閑花開盡香仍在，白酒沽來壓未清。此味暫時猶覺勝，問兄何日便歸耕。
次韵子瞻山村五絕  其一 蘇轍 
山行喜遇酒旗斜，無限桃花續杏花。與世浮沉真避世，將家漂蕩似無家。
次韵子瞻山村五絕  其二 蘇轍 
塍間白水細無聲，日暖泥融草不生。似恐田家忘帝力，多差使者出催耕。
次韵子瞻山村五絕  其三 蘇轍 
旋舂紅稻始經鎌，新煮黄鷄取次甜。無慕無營人自樂，莫將西子愧無鹽。
次韵子瞻山村五絕  其四 蘇轍 
升平事業苦匆匆，未信浮名到底空。保用橐駝朝塞外，試聽碌軸語場中。
次韵子瞻山村五絕  其五 蘇轍 
貧賤終身未要羞，山林難處便堪愁。近來南海波尤惡，未許乘桴自在遊。
次韵子瞻遊富陽普照寺 蘇轍 
塵埃日已遠，斗藪更無餘。寺到逢門入，詩成信手書。山深僧自樂，路遠客終疏。訪盡前朝景，它年一告予。
次韵子瞻自普照入山獨遊二庵 蘇轍 
披榛入山山路細，鐘聲出寺門將閉。石苔冉冉上芒鞋，草露漙漙著衣袂。野人茅茨苫竹屋，終身局促無生計。天公未省長困人，春田米盡秋田繼。老妻稚子亦自樂，野草山花還插髻。長笑人間醉未醒，終老辛勤漫欺世。
次韵子瞻與蘇世美同年夜飲 蘇轍 
晚歲事遊宦，相從未嘗足。羨君四海皆兄弟，棧中直木不容曲。臨安老令况同科，相逢豈厭樽中牀。潦倒誰憐澗底松，歲寒尚有霜前竹。聞道渠家八丈夫，它日歸耕免幽獨。
次韵子瞻病中遊虎跑泉僧舍二首  其一 蘇轍 
掃地開門松檜香，僧家長夏亦清凉。公庭多事久來厭，凈處安眠計甚長。修竹填窗藤簟綠，白蓮當戶石盆方。香厨晚飯紅粳熟，忽憶烹鷄田舍嘗。
次韵子瞻病中遊虎跑泉僧舍二首  其二 蘇轍 
澗谷新晴草木香，野情蕭散自生凉。雨添山色翠將溜，日轉松陰晚更長。病客獨來唯有睡，遊僧相見亦它方。還家煩熱都消盡，不信醫王與藥嘗。
和子瞻東陽水樂亭歌 蘇轍 
君不見武安前堂立曲旃，官高利厚多憂患。又不見夏侯好妓貧無力，簾箔爲衣人莫識。兩人操行雖不同，辛苦經營實如一。不如君家激水石中流，聽之有聲百無憂。笙竽窈眇度溪谷，琴筑凄咽穿林丘。高人處世心淡泊，衆聲過耳皆爲樂。退食委蛇石上眠，幽音斷續床前作。正如古人樂易多歡娛，積土爲鼓塊爲桴。但能復作太古意，君家水樂真有餘。
次韵子瞻有美堂夜歸 蘇轍 
飲闌鐘虡欲移軒，香霧猶殘金博山。明月飛來松嶺外，遊人散落馬蹄間。城嚴畫鼓初傳角，路暗山花自落鬟。清境暫時都不見，夜深人盡始來還。
次韵子瞻祈雨 蘇轍 
世故紛紛誰復閑，蛟龍不雨獨安眠。人間已厭三秋旱，澗底猶慳一掬泉。廟令酒肴時醉飽，田家糠粃久安便。憂心未已誰知卹，更把爐香試一燃。
次韵子瞻再遊徑山 蘇轍 
我兄東南遊，我亦夢中去。徑山聞已熟，往意穿雲霧。夢經山前溪，足冷忽先渡。舉頭雲峰合，到寺霜日莫。香厨饌巖蔌，野徑踏藤屨。平生共遊處，騫足躡高步。崎嶇每生胝，眩晃屢回顧。何年棄微官，携手衆山路。
王仲儀尚書挽詞 蘇轍 
謝公德業久彌新，幼度英奇也絕倫。父子俱賢真不朽，功名自致豈相因。邊兵屢動思良將，廷論蕭條憶諍臣。青史世家它日事，新阡宿草倍沾巾。
次韵范景仁侍郎移竹 蘇轍 
雙檜生南戶，叢筠種北牆。交陰奉君子，爲伴老中堂。露洗秋階綠，風含夏簟凉。栽花知已誤，新上一番霜。
寄題蒲傳正學士閬中藏書閣 蘇轍 
朱欄碧瓦照山隈，竹簡牙籤次第開。讀破文章隨意得，學成富貴逼身來。詩書教子真田宅，金玉傳家定糞灰。更把遺編觀得失，君家舊物豈須猜。
自陳適齊戲題 蘇轍 
庠齋三歲最無功，羞愧宣王祿萬鍾。猶欲談經誰復信，相招執籥更須從。陳風清凈眠真足，齊俗强梁懶不容。久爾安閑長自怪，此行磨折信天工。
送董揚休比部知真州 蘇轍 
奏課西南最，分符江海衝。往來觀惠術，蟠錯試餘鋒。文字從堆案，樽罍强解容。金山只隔水，時復聽晨鐘。
送排保甲陳祐甫 蘇轍 
我生本西南，爲學慕齊魯。從事東諸侯，結綬濟南府。誰言到官舍，旱氣裂后土。饑饉費囷倉，剽奪驚桴鼓。緬焉禮義邦，憂作流亡聚。君來正此時，王事最勤苦。驅馳黄塵中，勸說野田父。穰穰百萬家，一一連什伍。政令當及期，田閭貴安堵。歸乘忽言西，劬勞共誰語。
送韓祗嚴戶曹得替省親成都 蘇轍 
宦遊東土暫相依，政役頻煩會合稀。每恃詳明容老病，不堪羈旅送將歸。思親道路寧論遠，入蜀山河漸覺非。我有舊廬江水上，因君聊復夢魂飛。
和孔教授武仲濟南四咏 環波亭 蘇轍 
南山迤邐入南塘，北渚岧嶢枕北牆。過盡綠荷橋斷處，忽逢朱檻水中央。鳧鷖聚散湖光凈，魚鱉浮沉瓦影凉。清境不知三伏熱，病身唯要一藤床。
和孔教授武仲濟南四咏 北渚亭 蘇轍  西湖
西湖已過百花汀，未厭相携上古城。雲放連山瞻嶽麓，雪消平野看春耕。臨風舉酒千鍾盡，步月吹笳十里聲。猶恨雨中人不到，風雲飄蕩恐神驚。
和孔教授武仲濟南四咏 鵲山亭 蘇轍 
築臺臨水巧安排，萬象軒昂發瘞埋。南嶺崩騰來不盡，北山斷續意尤佳。平時戰伐皆荒草，永日登臨慰病懷。更欲留詩題素壁，坐中誰與少陵偕。
和孔教授武仲濟南四咏 檻泉亭 蘇轍 
連山带郭走平川，伏澗潛流發湧泉。洶洶秋聲明月夜，蓬蓬曉氣欲晴天。誰家鵝鴨橫波去，日暮牛羊飲道邊。滓穢未能妨潔凈，孤亭每到一依然。
踏藕 蘇轍 
春湖柳色黄，宿藕凍猶僵。翻沼龍蛇動，撐船牙角長。清泉浴泥滓，粲齒碎冰霜。莫使新梢盡，炎風翠蓋凉。
和李誠之待制宴別西湖 蘇轍  西湖
東來亦何恃，夫子此分符。談笑萬事畢，樽罍衆客俱。高情生遠岫，清興發平湖。坐使羈遊士，能忘歲月徂。縱歡真樂易，恨別不須臾。廟幄新謀帥，河間最近胡。安邊本餘事，清賞信良圖。應念茲園好，流泉海內無。
送李誠之知瀛州 蘇轍 
少年學詩書，晚歲探至道。豈伊封疆臣，乃是廊廟寶。苦恨富貴遲，聲名得空早。憶惟西羌桀，始建元戎纛。恩威炳朝日，號令靡秋草。功勳不容究，孤高易摧倒。歸來易三邦，但養胸中顥。寧知北邊將，還須用耆老。春風吹旌旆，先聲遍城堡。往事安足懲，遺黎待公保。
西湖二咏 觀捕魚 蘇轍  西湖
西湖不放長竿入，羣魚空作淘河食。漁人攘臂下前汀，蕩漾清波浮兩腋。藕梢菱蔓不容網，箔作長圍徒手得。逡巡小舟十斛重，踊躍長魚一夫力。柳條穿頰洗黄金，鱠縷堆盤雪花積。燒薤香橙巧相與，白飯青蔬甘莫逆。食罷相携堤上步，將散重煎葉家白。人生此事最便身，金印垂腰定何益。
西湖二咏 食鷄頭 蘇轍  西湖
芡葉初生縐如縠，南風吹開輪脫轂。紫苞青刺攢蝟毛，水面放花波底熟。森然赤手初莫近，誰料明珠藏滿腹。剖開膏液尚模糊，大盎磨聲風雨速。清泉活火曾未久，滿堂坐客分升掬。紛然咀噍惟恐遲，勢若羣雛方脫粟。東都每憶會靈沼，南國陂塘種尤足。東遊塵土未應嫌，此物秋來日嘗食。
次韵孫推官朴見寄二首  其一 蘇轍 
蒙慍未能憂悄悄，得閑時復醉昏昏。知君亦學無言語，豈悟維摩不二門。
次韵孫推官朴見寄二首  其二 蘇轍 
病懶近來全廢學，宦游唯是苦思鄉。粗知會計猶堪仕，貪就功名有底忙。懷舊暗聽秋雁過，夢歸偏愛曉更長。故人知我今何念，擬向東山賦首章。
送張正彥法曹 蘇轍 
憶見君兄弟，相携謁侍郎。通經誇早歲，落筆盡成章。試劇何輕銳，當官便激昂。三年知力竭，大府覺才長。知已未如格，歸貲纔滿囊。舊書還讀否，師說近凄凉。
送青州簽判俞退翁致仕還湖州 蘇轍 
不作清時言事官，海邦那復久盤桓。早依蓮社塵緣少，新就草堂歸計安。富貴暫時朝露過，江山故國水精寒。宦游從此知多事，收取楞伽靜處看。
和青州教授頓起九日見寄 蘇轍 
歲月飄然風際煙，紫萸黄菊又霜天。莫思太室杉松外，且醉青州歌舞前。杯酒追歡真一夢，天涯回望正三年。近來又欲東觀海，聽說毛詩雅頌篇。
題徐正權秀才城西溪亭 蘇轍 
竹林分徑水通渠，真與幽人作隠居。溪上路窮惟畫舫，城中客至有罾魚。東來只爲林泉好，野外從教簿領疏。不識徂徠石夫子，兼因女婿覓遺書。
和子瞻喜虎兒生 蘇轍 
生男如狼猶恐尪，寅年生虎慰爺娘。汝家家世事文史，門戶豈有空剛强。試看猛虎在山谷，斧牙鈎爪旗尾揚。徐行當道擇牛羊，狐狸驚走熊豬忙。我今老病思退藏，生子安得尚激昂。不見伯父擅文章，逡巡議論前無當。
次韵子瞻病中贈提刑段繹 蘇轍 
京東分東西，中劃齊魯半。兄來本相從，路絕一長嘆。前朝使者還，手把新詩玩。憐我久別離，卷帙爲舒散。誰言窮陋邦，得此唱酬伴。相逢傾蓋間，晤語何旦旦。宦遊少娛樂，纏縛苦文案。能於王事餘，時作楚詞亂。譬如近膏油，未肯忘濯盥。賢豪真勉强，功業畏繚緩。伊余獨何爲，舊籍西南貫。竊祿未遑歸，自笑嗟已懦。方當四海寒，戀此一寸炭。主倦客欲留，逡巡要奪館。奈何獨見收，軟言强溫暖。此意定難酬，還予授子粲。
次韵子瞻賦雪二首  其一 蘇轍 
麥苗出土正纖纖，春早寒官令尚嚴。雲覆南山初半嶺，風乾東海盡成鹽。來時瞬息平吞野，積久欹危欲敗檐。强付酒樽判醉熟，更尋詩句鬥新尖。
次韵子瞻賦雪二首  其二 蘇轍 
點綴偏工亂鵠鴉，淹留欲解惱船車。乘春已覺矜餘力，騁巧時能作細花。僵雁墮鴟誰得罪，敗牆破壁若爲家。天公愛物遥憐汝，應是門前守夜叉。
次韵韓宗弼太祝送遊太山 蘇轍 
羨君官局最優遊，笑我區區學問囚。今日登臨成獨往，終年勤苦粗相酬。春深綠野初開繡，雲解青山半脫裘。回首紅塵讀書處，煮茶留客小亭幽。
次韵劉敏殿丞送春 蘇轍 
春去堂堂不復追，空餘草木弄晴暉。交遊歸雁行將盡，蹤迹鳴鳩懶不飛。老大未須驚節物，醉狂兼得避危機。東風雖有經旬在，芳意從今日日非。
次韵趙至節推首夏 蘇轍 
首夏尋芳也未遲，繞園紅紫尚菲菲。無心與物真皆可，有酒逢人勸莫違。夢逐楊花無限思，身慚啼鳥不如歸。官居寂寞如僧舍，海燕憐貧故入扉。
次韵李昭敘供備宴別湖亭 蘇轍 
池亭雨過一番凉，雲髻羅裙客兩旁。不覺行人離恨遠，貪看積水照筵光。滿堂樽俎歡方劇，極目江湖意自長。歸去伊川瀟灑地，不須遺念屬清湘。
送李昭敘移黎陽都監歸洛省親 蘇轍 
與君非舊識，傾蓋便相親。共事林泉郡，忘歸南北人。煮茶流水曲，載酒後湖滣。未覺遊從厭，空驚別恨新。瀕河今重地，知己舊元臣。洛下聞鷄犬，家書不浹旬。西還倚門罷，北渡羽書頻。忠孝傳家事，風流待一振。
遊太山四首 初入南山 蘇轍 
自我來濟南，經年未嘗出。不知西城外，有路通石壁。初行澗谷淺，漸遠峰巒積。翠屏互舒卷，耕耨隨欹側。雲木散山阿，逆旅時百室。茲人謂川路，此意屬行客。久遊自多念，忽誤向所歷。嘉陵萬壑底，棧道百迴屈。崖巘遞崢嶸，征夫時出沒。行李雖云艱，幽邃亦已劇。坐緣斗升米，被此塵土厄。何年道褒斜，長嘯理輕策。
遊太山四首 四禪寺 蘇轍 
山蹊容車箱，深入遂有得。古寺依巖根，連峰轉相揖。樵蘇草木盡，佛事亦蕭瑟。居僧麋鹿人，對客但羞澀。雙碑立風雨，八分存法則。云昔義靖師，萬里窮西域。華嚴具多紙，歸來手親譯。蛻骨儼未移，至今存石室。遺文盡法界，廣大包萬億。變化浩難名，丹青畫京邑。粲然共一理，眩晃莫能識。末法漸衰微，徒使真人泣。
遊太山四首 靈巖寺 蘇轍 
青山何重重，行盡土囊底。巖高日氣薄，秀色如新洗。入門塵慮息，盥漱得清泚。高堂見真人，不覺首自稽。祖師古禪伯，荆棘昔親啟。人迹尚蕭條，豺狼夜相觝。白鶴導清泉，甘芳勝醇醴。聲鳴青龍口，光照白石陛。尚可滿畦塍，豈惟濯蔬米。居僧三百人，飲食安四體。一念但清凉，四方盡兄弟。何言庇華屋，食苦當如薺。
遊太山四首 嶽下 蘇轍 
東來亦何求，聊欲觀海岱。海西尚千里，將行勇還退。岱陰即齊疆，南往曾歷塊。春深草木長，山暖冰雪潰。中巷無居人，南畝釋耕耒。車徒八方至，塵坌百里內。牛馬汗淋漓，綺紈聲綷縩。喧闐六師合，洶湧衆流匯。無復問誰何，但自舍耽愛。龍鸞畫車服，貝玉飾冠佩。驊騮蹴騰騫，幡旆飛晻曖。腥羶及魚鼈，瑣細或蒲菜。遊墯愧無齎，技巧窮殊態。縱觀𥈭未已，精意殫一酹。出門青山屯，繞廊遺迹昧。登封尚壇壝，古觀寫旗隊。戈矛認毫末，舒卷分向背。雍容太平業，磊落豐碑在。往事半蓬蒿，遺氓但悲慨。回瞻最高峰，遠謝徂徠對。欲將有限力，一放目所迨。天門四十里，預恐雙足廢。三宿遂徘徊，歸來欲誰懟。前年道轘轅，直上嵩嶺背。中休强飲食，莫宿時盥頮。稍知天宇寬，不覺人寰穢。歲時未云久，筋骸老難再。山林無不容，疲薾坐自礙。自知俗緣深，畢老守闤闠。何當御清風，不用車馬載。
送王璋長官赴真定孫和甫辟書 蘇轍 
昔年旅南服，始識王荆州。威動千里肅，恩寬行客留。從容見少子，風采傾凡儔。溫然吐詞氣，已覺清且修。不見十五年，相逢話百憂。青衫走塵土，白髮各滿頭。新棄東海邑，願從北諸侯。北鄙事方夥，饑饉連戈矛。盟好未可輕，念當事懷柔。主將今老成，勉盡良計籌。
寄孫朴 蘇轍 
憶昔補官太皞墟，泮宮蕭條人事疏。日高鼾睡聲噓噓，往還廢絕門無車。君爲戶曹畏簡書，放懷疏懶亦似余。相逢語笑夜躊躇，烹煮梨栗羞殽蔬。官居一去真蘧廬，東來失計悔厥初。夜聞桴鼓驚閻閭，事如牛毛費耘鉏。違失真性從吏胥，目視紾臂邀徐徐。羨君不出心自如，北潭秋水多芙蕖。青荷包飯蒲爲菹，翛然獨往深淵魚。人生如此樂有餘，胡爲自投檻中狙。
和韓宗弼暴雨 蘇轍 
執熱卧北窗，淋漓汗流注。蛟龍遁水府，誰起叩天戶。偶然終日風，振擾北山霧。崩騰轉相軋，變化不容睹。雷聲運車轂，雨點傾豆黍。逡巡溜河漢，指顧纔笑語。破屋少乾床，茅苫固難禦。出門泥沒足，此厄比鄰溥。苟令終歲熟，敢有今日怒。晚照上東軒，清風襲虛廡。微生免荷鉏，但喜脫煩暑。農父更事多，缺塘已增土。
舜泉復發 蘇轍 
奕奕清波舊繞城，旱來泉眼亦塵生。連宵暑雨源初接，發地春雷夜有聲。復理溝渠通屈曲，重開池沼放澄清。通衢細灑浮埃凈，車馬歸來似晚晴。
次韵徐正權謝示閔子廟記及惠紙 蘇轍 
西溪秋思日盈箋，幕府拘愁學久騫。記廟終慚無好句，酹墳猶喜有前篇。屏除筆硯真良計，寫寄交遊畏妄傳。吳紙贈君君莫怪，耕耘廢罷有閑田。
張文裕侍郎挽詞 蘇轍 
持節西南二十年，華堂遺像已蒼然。歸來侍從三朝舊，老去雍容平地仙。落筆縱橫題壁處，誦詩清壯舉杯前。東遊邂逅迎歸旐，淚落城南下馬阡。
東方書生行 蘇轍 
東方書生多愚魯，閉門誦書口生土。窗中白首抱遺編，自信此書傳父祖。辟雍新說從上公，冊除僕射酬元功。太常弟子不知數，日夜吟諷如寒蟲。四方窺覘不能得，一卷百金猶復惜。康成穎達棄塵灰，老聃瞿曇更出入。舊書句句傳先師，中途欲棄還自疑。東鄰小兒識機會，半年外舍無不知。乘輕策肥正年少，齒疏脣腐真堪笑。是非得失付它年，眼前且買先騰踔。
送韓宗弼 蘇轍  西湖
大野將凍河水微，慨然臨流送將歸。登舟上帆手一揮，脫棄朋友如敝衣。我來三見芳草腓，來時同寮今已非。念昔相從未嘗違，西湖幽遠人事稀。青蓮紫芡傾珠璣，白魚掉尾黄鼈肥。客醉將起命闔扉，方橋月出風露霏。星河下照摇清輝，喧呼笑語相嘲譏。歲月一逝空長欷，交遊去盡將誰依。君家漢代平與韋，藹然令德傳餘徽。鳴鳩著地鴻高飛，安得久此同縶鞿。
送劉長清敏 蘇轍 
汝州太守卧病年，亹亹猶復能清言。平生雄辯嗟不見，風流尚有曹州存。歷下東遊少相識，歡喜聞君在西邑。舊知兄弟無凡儔，相逢一笑開顔色。三年政令如牛毛，思歸南畝皆蓬蒿。羨君飲酒動論斗，引觥向口收狂潮。醉後胸中百無有，偃然嘯傲傾朋曹。中朝卿士足官府，君歸何處狂歌謠。
題張安道樂全堂 蘇轍 
天命無不全，人事每自傷。譬如摩尼珠，宛轉有餘光。藻飾不能加，塵垢豈有亡。世人未嘗識，姑射手自將。我公體自然，率性非勉强。馳驅四十年，不入憂患場。晚歲事蒙養，斂退就此堂。小儒豈知道，宿昔窺門牆。申屠師無人，無足亦自忘。如逢鄭執政，一笑先生傍。
和鮮于子駿益昌官舍八咏 桐軒 蘇轍 
桐身青琅玕，桐葉蒲葵扇。落落出軒墀，亭亭奉閒燕。夜聲疏雨滴，午影微風轉。秋飆一凌亂，淅瀝驚葱蒨。朝日失繁陰，青苔覆遺片。空使坐中人，慨然嗟物變。
和鮮于子駿益昌官舍八咏 竹軒 蘇轍 
幽軒離紛華，惟有一叢竹。纖梢起餘寒，紫筍散輕馥。擢幹春雨餘，挺節秋霜足。不知歲時改，守此娟娟綠。上有吟風蟬，空腹未嘗食。翦伐非所辭，不受塵土辱。
和鮮于子駿益昌官舍八咏 柏軒 蘇轍 
築室城市間，移柏南澗底。山林夙所尚，封植聊自寄。崎嶇脫巖石，擁塞出棼翳。上承清露滋，下受寒泉惠。秋來采霜葉，咀嚼有餘味。苦澀未須嫌，愈久甘如薺。
和鮮于子駿益昌官舍八咏 巽堂 蘇轍 
山前三秦道，車馬不遑息。日出紅塵生，不見青山色。峰巒未嘗改，往意自奔迫。誰言幽堂居，近在使者宅。俯聽辨江聲，却立睨石壁。藤蘿自太古，松竹列新植。暑簟卧清風，寒樽對佳客。試問東行人，誰能同此適。
和鮮于子駿益昌官舍八咏 山齋 蘇轍 
平地厭喧囂，虛齋上山足。蕭條遠城市，坡陀富林麓。簡書日填委，杖屨每幽獨。豈無山中士，高卧白茅屋。逢人默無語，長嘯響巖谷。此室庶可招，夜月相從宿。
和鮮于子駿益昌官舍八咏 閑燕亭 蘇轍 
登山稍已高，曠望良亦遠。危亭在山腹，物景行自變。諸峰宿露收，草木朝陽絢。盎盎雲出山，溜溜泉垂坂。徐行得佳處，永日遂忘返。此樂只自知，傍人任嫌懶。
和鮮于子駿益昌官舍八咏 會景亭 蘇轍 
亭高衆山下，勝勢不自收。岡巒向眼盡，風籟與耳謀。鳶飛半嶺息，雲起當空遊。視身如乘風，超然忘百憂。暮歸室中居，唯見窗戶幽。視聽隨物變，恍誰識其由。
和鮮于子駿益昌官舍八咏 寶峰亭 蘇轍 
昔過益昌城，莫登君子堂。駕言念長道，未暇升崇岡。今聞寶峰上，縹緲陵朝陽。三休引蘿蔓，一覽窮蒼茫。微雲靄雙劍，落日明故鄉。奔馳迹未安，山藪意自長。漂摇萬里外，手把新詩章。宦遊不忘歸，何異鳥欲翔。塵土汙顔面，年華侵鬢霜。何時首歸路，所至聊徬徨。樽俎逢故人，亭榭凝清光。爲我具斗酒，宿恨猶可償。
次韵分司南京李誠之待制求酒二首  其一 蘇轍 
世上升沉都夢裏，春來强健鬥樽前。公田種秫全拋却，坐客無氈誰與錢。
次韵分司南京李誠之待制求酒二首  其二 蘇轍 
春深風雨半相和，節物令人意緒多。中酒何須問賢聖，和詩今尚許羊何。
送施歷城辯歸常州 蘇轍 
高人不受塵土侵，三年浙江藏何深。久閑物理有相復，歷城官事森成林。乘時斂散逐十二，鞭撻逋負徒哀矜。一杯相屬未嘗得，百畝歸去將安能。潛逃雖出知者後，黽勉尚見仁人心。歸期忽告三月尾，强留不顧千黄金。河豚雖過鱸鱖在，粳稻正插風雨淫。酒肴勞苦罄鄰里，期會迫隘思僚朋。山川吳越我所愛，扁舟佗日要追尋。滯留未用便相詫，半年歲月行駸駸。
施君既去復以事還戲贈 蘇轍  西湖
令尹西行去又迴，西湖重把舊樽罍。吏民再見雞棲乘，猶道吾公挽不來。
和文與可洋州園亭三十咏 湖橋 蘇轍 
湖南堂宇深，湖北林亭遠。不作過湖橋，兩處那相見。
和文與可洋州園亭三十咏 橫湖 蘇轍 
湖裏種荷花，湖邊種楊柳。何處渡橋人，問是人間否。
和文與可洋州園亭三十咏 書軒 蘇轍 
綠竹覆清渠，塵心日日疏。使君遺癖在，苦要讀文書。
和文與可洋州園亭三十咏 冰池 蘇轍 
水深冰亦厚，滉蕩鋪寒玉。好在水中魚，何愁池上鶩。
和文與可洋州園亭三十咏 竹塢 蘇轍 
空陂放修竹，肅肅復冥冥。莫除塢外筍，從使入園生。
和文與可洋州園亭三十咏 荻浦 蘇轍 
離披寒露下，蕭索微風觸。摧折有餘青，從橫未須束。
和文與可洋州園亭三十咏 蓼嶼 蘇轍 
風高蓮欲衰，霜重蓼初發。會使此池中，秋芳未嘗歇。
和文與可洋州園亭三十咏 望雲樓 蘇轍 
雲生如涌泉，雲散如翻水。百變一凭欄，悠悠定誰使。
和文與可洋州園亭三十咏 天漢臺 蘇轍 
臺高天漢近，匹練掛林端。秋深霜露重，誰見落西山。
和文與可洋州園亭三十咏 待月臺 蘇轍 
夜色何蒼蒼，月明久未上。不上倚城臺，無奈東南嶂。
和文與可洋州園亭三十咏 二樂榭 蘇轍 
動靜惟所遇，仁智亦偶然。誰見二物外，猶有天地全。
和文與可洋州園亭三十咏 灙泉亭 蘇轍 
泉來草木滋，泉去池塘滿。委曲到庭除，清泠備晨盥。
和文與可洋州園亭三十咏 吏隠亭 蘇轍 
隠居亦非難，欲少求易遂。有意未成歸，聊就茅檐試。
和文與可洋州園亭三十咏 霜筠亭 蘇轍 
林高日氣薄，竹色凈如水。寂歷斷人聲，時有鳴禽起。
和文與可洋州園亭三十咏 無言亭 蘇轍 
處世欲無言，事至或未可。唯有此亭空，宴坐聊從我。
和文與可洋州園亭三十咏 露香亭 蘇轍 
重露覆千花，繁香凝畦圃。不忍日將晞，散逐微風去。
和文與可洋州園亭三十咏 涵虛亭 蘇轍 
虛亭面疏篁，窈窕衆景聚。更與坐中人，行尋望來處。
和文與可洋州園亭三十咏 溪光亭 蘇轍 
溪亭新雨餘，秋色明滉漾。鳥渡夕陽中，魚行白石上。
和文與可洋州園亭三十咏 過溪亭 蘇轍 
溪淺復通橋，過者猶恨懶。頼有沙上鷗，常爲獨遊伴。
和文與可洋州園亭三十咏 披錦亭 蘇轍 
春晚百花齊，綿綿巧如織。細雨洗還明，輕風卷無迹。
和文與可洋州園亭三十咏 禊亭 蘇轍 
觴流無定處，客醉醒還酌。毋令仲御歌，空使人驚愕。
和文與可洋州園亭三十咏 菡萏軒 蘇轍 
開花濁水中，抱性一何潔。朱檻月明時，清香爲誰發。
和文與可洋州園亭三十咏 荼䕷洞 蘇轍 
猗猗翠蔓長，藹藹繁香足。綺席墮殘英，芳樽漬餘馥。
和文與可洋州園亭三十咏 篔簹谷 蘇轍 
誰言使君貧，已用谷量竹。盈谷萬萬竿，何曾一竿曲。
和文與可洋州園亭三十咏 寒蘆港 蘇轍  洞庭湖
蘆深可藏人，下有扁舟泊。正似洞庭風，日莫孤帆落。
和文與可洋州園亭三十咏 野人廬 蘇轍 
野人三四家，桑麻足生意。試與叩柴荆，言辭應有味。
和文與可洋州園亭三十咏 此君庵 蘇轍 
風梢繞檐匝，霜幹當窗凈。遥知素壁上，醉墨森相映。
和文與可洋州園亭三十咏 金橙徑 蘇轍 
葉如石楠堅，實比霜柑大。穿徑得新苞，令公憶鱸鱠。
和文與可洋州園亭三十咏 南園 蘇轍 
官是勸農官，種桑亦其所。安得陌上人，隔葉攀條語。
和文與可洋州園亭三十咏 北園 蘇轍 
使君美且仁，遍地種桃李。豈獨放春花，行看食秋子。
次韵吳興李行中秀才見寄并求醉眠亭詩二首 和見寄 蘇轍 
才堪簿領更無餘，贏得十年閑讀書。寵辱何須身自試，窮愁不待酒驅除。故人歸去無消息，佳句新來屢卷舒。前日使君今在此，不妨時復置雙魚。
次韵吳興李行中秀才見寄并求醉眠亭詩二首 醉眠亭 蘇轍 
是非一醉了無餘，唯有胸中萬卷書。已把人生比蘧傳，更將江浦作階除。欲眠賓客從教去，倒卧氍毹豈暇舒。京洛舊遊真夢裏，秋風無復憶鱸魚。
和子瞻玉盤盂二首  其一 蘇轍 
千葉團團一尺餘，揚州絕品舊應無。賞傳莒國遷鐘虡，移憶胡僧置鉢盂。叢底留連傾鑿落，瓶中捧擁照浮屠。强將絳蠟封紅萼，憔悴無言損玉膚。
和子瞻玉盤盂二首  其二 蘇轍 
故相林亭父老知，出羣草木尚何疑。無多産業殘花藥，幾許功名舊鼎彝。豐艷不知人世別，佳名新換使君詩。明年會看花尤好，剝盡浮苞養一枝。
寄題密州新作快哉亭二首  其一 蘇轍 
車騎崩騰送客來，奔河斷岸首頻回。鑿成戶牖功無幾，放出江湖眼一開。景物爲公爭自致，登臨約我共追陪。自矜新作超然賦，更擬蘭臺誦快哉。
寄題密州新作快哉亭二首  其二 蘇轍 
檻前濰水去沄沄，洲渚蒼茫煙柳勻。萬里忽驚非故國，一樽聊復對行人。謝安未厭頻携妓，汲黯猶須卧理民。試問沙囊無處所，于今信怯定非真。
贈馬正卿秀才 蘇轍 
男兒生可憐，赤手空腹無一錢。死喪三世委平地，骨肉不得歸黄泉。徒行乞丐買墳墓，冠幘破敗衣履穿。矯然未肯妄求取，耻以不義藏其先。辛勤直使行路泣，六親不信相尤愆。問人何罪窮至此，人不敢尤其怨天。孝慈未省鬼神惡，兄弟寧有木石頑。善人自古有不遇，力行不廢良謂賢。
答文與可以六言詩相示因道濟南事作十首  其一 蘇轍 
遠遊既爲東魯，遷居又愛南山。齒髮自知將老，心懷且欲偷安。
答文與可以六言詩相示因道濟南事作十首  其二 蘇轍 
舜井溢流陌上，歷山近在城頭。羈旅三年忘去，故園何日歸休。
答文與可以六言詩相示因道濟南事作十首  其三 蘇轍  西湖
野步西湖綠縟，晴登北渚烟綿。蒲蓮自可供腹，魚蟹何嘗要錢。
答文與可以六言詩相示因道濟南事作十首  其四 蘇轍 
飲酒方橋夜月，釣魚畫舫秋風。冉冉荷香不斷，悠悠水面無窮。
答文與可以六言詩相示因道濟南事作十首  其五 蘇轍 
雨過山光欲溜，寒來水氣如烝。勝處何須吳越，隨方亦有遊朋。
答文與可以六言詩相示因道濟南事作十首  其六 蘇轍 
揚雄執戟雖久，陶令歸田未能。眼看雲山無奈，神傷簿領相仍。
答文與可以六言詩相示因道濟南事作十首  其七 蘇轍 
終歲常親鞭扑，此生知負詩書。欲尋舊學無處，時有故人起予。
答文與可以六言詩相示因道濟南事作十首  其八 蘇轍 
故人遠在江漢，萬里時寄聲音。聞道禪心寂寞，未廢詩人苦吟。
答文與可以六言詩相示因道濟南事作十首  其九 蘇轍 
佳句近參風雅，微詞間發離騷。竊欲比君庾信，莫年詩賦尤高。
答文與可以六言詩相示因道濟南事作十首  其一○ 蘇轍 
相思欲見無路，滿秩西歸有時。及君鈴閣少事，飲我松醪滿巵。
次韵李公擇寄子瞻 蘇轍 
青蒲一下復東來，擁扇西風滿面埃。擊柝自營何擇地，餔糟同醉未須回。孤高振鷺瞻初下，淡泊嬰兒及未孩。我亦漂流家萬里，年來羞上望鄉臺。
次韵李公擇以惠泉答章子厚新茶二首  其一 蘇轍 
無錫銅瓶手自持，新芽顧渚近相思。故人贈答無千里，好事安排巧一時。蟹眼煎成聲未老，兔毛傾看色尤宜。槍旗携到齊西境，更試城南金線奇。
次韵李公擇以惠泉答章子厚新茶二首  其二 蘇轍 
新詩態度靄春雲，肯把篇章妄與人。性似好茶常自養，交如泉水久彌親。睡濃正想羅聲發，食飽尤便粥面勻。底處翰林長外補，明年誰送霅溪春。
和李公擇赴歷下道中雜咏十二首 泛清河 蘇轍 
南北無多水，崎嶇未捨船。何時好霖雨，是處有通川。墳壠看書卷，興亡指道邊。蒼茫半秋草，猶復較愚賢。
和李公擇赴歷下道中雜咏十二首 將至桃園阻淺且風不得進 蘇轍  长江
卷帆倚棹淺河津，憶泛長江步步新。未免生涯寄風浪，不堪舟楫委埃塵。往來欲就沙囊堰，深淺時看舉策頻。一望雲霓百憂集，應思平地隠居人。
和李公擇赴歷下道中雜咏十二首 桃園阻淺將易小舟一夜水大至復乘便風頃刻百里 蘇轍 
此生與物妄相仇，欲往長嫌苦見留。淺瀨何知向人惡，漲溪豈復爲公流。雨痕忽到工催客，風信初來轉打頭。舉目汀洲都未改，忽添清興滿行舟。
和李公擇赴歷下道中雜咏十二首 下邳黄石公廟 蘇轍 
圯下相逢南北人，三邀不倦識天真。十年却見穀城下，寂寞同收一夢身。
和李公擇赴歷下道中雜咏十二首 宿遷項羽廟 蘇轍 
尺箠西來壠畝中，驅馳力盡衆兵衝。舊封獨守君臣義，故國長修俎豆容。平日軍聲同破竹，少年心事喜摧鋒。錦衣眷戀多鄉思，肯顧田家社酒醲。
和李公擇赴歷下道中雜咏十二首 呂梁 蘇轍 
出沒懸流雖有道，憑陵險地本無心。未能與物都無礙，咫尺清泉亦自深。
和李公擇赴歷下道中雜咏十二首 梁山泊 蘇轍 
近通沂泗麻鹽熟，遠控江淮粳稻秋。粗免塵泥汙車脚，莫嫌菱蔓繞船頭。謀夫欲就桑田變，客意終便畫舫遊。愁思錦江千萬里，漁簑空向夢中求。
和李公擇赴歷下道中雜咏十二首 梁山泊見荷花憶吳興五絕 其一 蘇轍 
南國家家漾綵𦫊，芙蕖遠近日微明。梁山泊裏逢花發，忽憶吳興十里行。
和李公擇赴歷下道中雜咏十二首 梁山泊見荷花憶吳興五絕 其二 蘇轍 
終日舟行花尚多，清香無奈着人何。更須月出波光凈，卧聽漁家蕩槳歌。
和李公擇赴歷下道中雜咏十二首 梁山泊見荷花憶吳興五絕 其三 蘇轍 
行到平湖意自寬，繁花仍得就船看。回頭却向吳儂說，從此遠遊心未闌。
和李公擇赴歷下道中雜咏十二首 梁山泊見荷花憶吳興五絕 其四 蘇轍 
花開南北一般紅，路過江淮萬里通。飛蓋靚粧迎客笑，鮮魚白酒醉船中。
和李公擇赴歷下道中雜咏十二首 梁山泊見荷花憶吳興五絕 其五 蘇轍 
菰蒲出沒風波際，雁鴨飛鳴霧雨中。應爲高人愛吳越，故於齊魯作南風。
次韵李公擇九日見約以疾不赴 蘇轍 
它年逢九日，杯酒逐英豪。漸老經秋病，獨醒何處高。床頭添藥裹，坐上減牛毛。寂寞知誰問，煩公置濁醪。
喜雪呈李公擇 蘇轍 
秋來旱已久，雪至亦不薄。沉沉夜未眠，蔌蔌聲初落。霏微入疏戶，眩晃先朱閣。披衣視羣動，照屋始驚愕。晨起犯清寒，繁陰看溟漠。喬林凍相倚，隙瓦乾猶爍。孤村掩圭竇，深徑沒芒屩。平野恣汗漫，四山增犖埆。晚色漏斜陽，林光粲相錯。氛埃一清蕩，疫癘解纏縛。寒蔬養春芽，宿麥布冬脚。官居亦何頼，歲事信所託。逋逃幸一飽，剽盜止羣惡。無事樂自多，有酒庶可酌。我行今不久，公到時方昨。豐穰識天意，暇豫可前約。齋厨雖無餘，賓客甚易諾。行須酒壺倒，莫待陰雲剝。
次韵范郎中仰之咏雪 蘇轍 
倉廩未應空，長天霰雪濛。瓊瑶布地凈，組練出師雄。雲闊諸峰遍，花繁百草同。農謠麥壠外，客興酒杯中。聚散占風力，消融驗藥功。遠遊聊自喜，三見歲時豐。
次韵李公朝著作見贈二首  其一 蘇轍 
遠客徒爲爾，江邊有故丘。汀洲信廣大，鳬雁任漂浮。好事時携酒，歸心久倦遊。還鄉定衰老，朋友肯相收。
次韵李公朝著作見贈二首  其二 蘇轍 
稽古終何力，扶衰謾有方。故人憐困躓，佳句贈輝光。未暇抽身去，安能插翅翔。空存疏懶性，高卧笑羲皇。
惠穆呂公挽詞二首  其一 蘇轍 
全齊開故國，清廟饗元功。德業真無忝，勳名但未充。邊防推信惠，社稷倚勤忠。不作司徒貴，何慚鄭武公。
惠穆呂公挽詞二首  其二 蘇轍 
風俗非平昔，賢豪棄此時。新阡長宿草，行路拜豐碑。惠術遐方記，嘉猷信史知。悲凉哭墳客，不爲受恩私。
次韵蔣夔寒夜見過 蘇轍 
都城廣大漫如天，旅人騷屑誰與歡。北風號怒屋無瓦，夜氣凝冽冰生棄。雪聲旋下白玉片，燈花暗結丹砂丸。叩門剝啄驚客至，吹火倉卒憐君寒。明時未省有遺棄，高論自笑終汗漫。識君太學嗟歲久，至今客舍猶泥蟠。正如憔悴入籠鶴，坐見摧落凌風翰。明朝尚肯過吾飲，有酒不盡行將酸。
次韵王鞏廷評招飲 蘇轍 
病憶故鄉同越舄，性安田野似裨諶。都城歲晚不歸去，客舍夜寒猶獨吟。樽酒憐君偏好客，詩篇寄我謬知音。會須雪裏相從飲，履迹旋平無處尋。
雪中會孫洙舍人飲王氏西堂戲成三絕  其一 蘇轍 
新歲逼人無一日，殘冬飛雪已三迴。百分琥珀從君勸，十里瓊瑶走馬來。
雪中會孫洙舍人飲王氏西堂戲成三絕  其二 蘇轍 
南國高人真巨源，華堂邂逅接清樽。十年一見都如夢，莫怪終宵語笑喧。
雪中會孫洙舍人飲王氏西堂戲成三絕  其三 蘇轍 
傾盡香醪雪亦晴，東齋醉卧已三更。佳人不慣生疏客，不盡清歌宛轉聲。
雪中呈范景仁侍郎 蘇轍 
羈遊亦何樂，幸此賢主人。東齋暖且深，高眠不知晨。開門驚照曜，舞雪方繽紛。繁雲覆庭廡，落勢一何勻。霏微本無着，積疊巧相因。萬類忽同色，九衢浄無塵。園林開組練，觀闕堆瓊珉。蟲書散鳥足，縞带翻車輪。遠遊浩千里，欲出迷四鄰。誰言助春農，亦善欺客貧。頼我古君子，高談吐陽春。方當庇華屋，豈憂無束薪。
次韵景仁丙辰除夜 蘇轍 
數舉除夜酒，稍消少年豪。浮光寄流水，妙理付濁醪。微陽未出土，大雪飛鵝毛。試問冰霜勁，春來能久牢。
次韵景仁招宋溫之職方小飲 蘇轍 
高人兩無事，相見輒傾懷。時以酒相命，何妨心自齋。燈期飛雪亂，春候苦寒乖。不就頹然醉，難堪風且霾。
次韵景仁飲宋溫之南軒二首  其一 蘇轍 
白髮迎新歲，皤然國老更。感時能細說，對酒任徐行。畫軸高分品，詩詞妙入評。疏狂先醉倒，應許恃鄉情。
次韵景仁飲宋溫之南軒二首  其二 蘇轍 
飲闌瓶已罄，話久僕須更。高會良難得，危言豈易行。歸休便老計，得失任臺評。猶有青編在，它年不世情。
次韵景仁正月十二日訪吳縝寺丞二絕  其一 蘇轍 
夜雪滿庭雞失晨，瓊田早出不驚塵。急須卷凍鋪黄道，欲看燈山萬萬人。
次韵景仁正月十二日訪吳縝寺丞二絕  其二 蘇轍 
濁醪時飲十分杯，萬象溟濛曉氣皚。醉倒籃輿夜歸去，金吾寧復識誰哉。
柳子玉郎中挽詞二首  其一 蘇轍 
晚歲抽身塵土中，灊山仍乞古仙宮。羞將白髮隨馮叟，欲就丹砂繼葛洪。龍虎未能留物化，芭蕉久已悟身空。騷人欲作招魂賦，蟬蛻疑非世俗同。
柳子玉郎中挽詞二首  其二 蘇轍 
新詩錦繡爛成編，醉墨龍蛇灑未乾。共首卜居空舊約，宛丘携手憶餘歡。風流可見身如在，鄉國全歸意所安。行到都門送君處，長河清淚兩汍瀾。
贈凈因臻長老 蘇轍 
十方老僧十年舊，燕坐繩床看奔走。遠遊新自濟南來，滿身自覺多塵垢。煖湯百斛勸我浴，驪山衮衮泉傾竇。明窗困卧百緣絕，此身瑩凈初何有。清泉自清身自潔，塵垢無生亦無滅。振衣却起就華堂，老僧相對無言說。南山采菌軟未乾，西園擷菜寒方茁。與君飽食更何求，一杯茗粥傾銅葉。
次前韵答景仁 蘇轍 
儒林談道亦云舊，遠自太史牛馬走。區區分別竟何爲，擾擾祇添心上垢。道大如天不可測，異出同歸各穿竇。浩然一水散千漚，却觀彼我曾無有。我丈中心冰玉潔，世上浮榮盡灰滅。終年行道自不知，笑指空門名異說。此心未信道不生，石上下種何由茁。道在起居飲食中，安問胡僧分五葉。
遊城西集慶園 蘇轍 
送客城西客已遠，歸路北池接南苑。冰澌片斷水光浮，柳線和柔風力軟。繚牆朱戶誰家園，流水平畦春日淺。禁河分溜一池足，洛圃移花百金賤。飛甍斤斧聲未絕，翠柏栽培影初遍。傍人笑指高臺處，前年適見荒榛滿。金錢力奪天地功，歲月未多風物換。人生富貴無不成，都門坐置山林觀。暖風遲日時一到，早出莫歸應未晚。主人最貴稀出城，長使憧憧路人看。
遊景仁東園 蘇轍 
新春甫驚蟄，草木猶未知。高人靜無事，頗怪春來遲。肩輿出東郊，輕裘試朝曦。百草招生意，喬松解寒姿。尺書招友生，冠蓋溢通逵。人生瞬息間，幸此休暇時。濁酒瀹浮蟻，嘉蔬薦柔荑。春來莫嫌早，春去恐莫追。公卿多王事，田野遂我私。松筠自擁蔽，里巷得遊嬉。鄰家並侯伯，朱門掩芳菲。畦花被錦繡，庭檜森旌旗。華堂絢金碧，疊觀凝煙霏。彷彿象宮禁，蕭條遠喧卑。徐行日一至，何異己有之。都城閉門早，衆客紛將歸。垂楊返照下，歸騎紅塵飛。但卜永日歡，未與清夜期。人散衆囂絕，庭光星斗垂。安眠萬物外，高世良在茲。
次韵子瞻送范景仁遊嵩洛 蘇轍 
尋山非事役，行路不應難。洛浦花初滿，嵩高雪尚寒。平林抽凍筍，奇艷變山丹。節物朝朝好，肩輿步步安。酴醾釀臘酒，苜蓿薦朝盤。得意忘春晚，逢人語夜闌。歸休三黜柳，賦咏五噫鸞。鶴老身仍健，鴻飛世共看。雲移忽千里，世路脫重灘。西望應思蜀，東還定過韓。平川涉清潁，絕頂上封壇。出處看公意，令人欲棄官。
送蔣夔赴代州教授 蘇轍 
憶遊太學十年初，猶見胡公豈弟餘。遍閱諸生非有道，最憐能賦似相如。青衫共笑方持板，白髮相看各滿梳。暫免百憂趨長吏，勉調三寸事新書。
次韵宿州教授劉涇見贈 蘇轍 
此身雖復類潛夫，衰老無心强著書。道路不知奔走賤，交遊空怪往還疏。弦歌更就三年學，簿領唯添一味愚。它日相逢定何處，莫將文采笑空疏。
徐州送江少卿 蘇轍 
夜雨泗河深，曉日輕舟發。帆開送客遠，城轉高臺沒。居人永瞻望，歸意何倉卒。公來初無事，豐歲多牟麥。鈴閣渡清風，芳罇對佳客。登臨未云壓，談笑方自適。朝廷念黧老，府寺虛清劇。何以寄風流，江山繞官宅。
次韵子瞻寄眉守黎希聲 蘇轍 
眼看狂瀾倒百川，孤根漂蕩水無邊。思家松菊荒三徑，回首謳歌沸二天。簿領沉迷催我老，春秋廢格累公賢。鄰居屈指今誰在，一念傷心十五年。
和李邦直學士沂山祈雨有應 蘇轍 
宿雪雖盈尺，不救春夏旱。吁嗟遍野天不聞，歌舞通宵龍一戰。旋開雲霧布旌旗，復遣雷霆助舒卷。雨聲一夜洗塵埃，流入溝河朝不見。但見青青黍與禾，老農起舞行人歌。汙邪滿車尚可許，供輸到骨期無它。水行天地有常數，歲歲出入均無頗。半年分已厭枯槁，及秋更恐憂滂沱。誰能且共蛟龍語，時布甘澤無庸多。
陪子瞻遊百步洪 蘇轍 
城東泗水平如席，城頭遠山涵落日。輕舟鳴艣自生風，渺渺江湖動顔色。中洲過盡石縱橫，南去清波頭盡白。岸邊怪石如牛馬，銜尾舳艫誰敢下。沒人出沒須臾間，却立沙頭手足乾。客舟一葉久未上，吳牛回首良間關。風波蕩潏未可觸，歸來何事嘗艱難。樓中吹角莫煙起，出城騎火催君還。
李邦直見邀終日對卧南城亭上二首  其一 蘇轍 
一徑坡陀草木間，孤亭勝絕俯川原。青天圖畫四山合，白晝雷霆百步喧。煙柳蕭條漁市遠，汀洲蒼莽白鷗翻。客舟何事來匆草，逆上波濤吐復吞。
李邦直見邀終日對卧南城亭上二首  其二 蘇轍 
東來無事得遨遊，奉使清閑亦自由。撥棄簿書成一飽，留連語笑失千憂。舊書半卷都如夢，清簟橫眠似欲秋。聞說歸朝今不久，塵埃還有此亭不。
次韵邦直見答二首  其一 蘇轍 
真能一醉逃煩暑，定勝三杯禦臘寒。自有詩書供永日，莫將絲竹亂風灘。舞雩何處歸春莫，叩角誰人怨夜漫。聞道丹砂近有術，錙銖稱火共君看。
次韵邦直見答二首  其二 蘇轍 
五斗塵勞尚足留，閉門聊欲治幽憂。羞爲毛遂囊中穎，未許朱雲地下遊。無事會須成好飲，思歸時亦賦登樓。羨君幕府如僧舍，日向城隅看浴鷗。
再次前韵四首  其一 蘇轍 
城頭棟宇恰三間，楚望凄凉弔屈原。雨洗山川百里凈，風吹語笑一城喧。鄉書莫問經時絕，歲事初驚片葉翻。南近清淮鱸鱖好，釣筒時問有潛吞。
再次前韵四首  其二 蘇轍 
謬將疏野託交遊，平日論心亦有由。科第聯翩叨舊契，利名疏闊少新憂。清談已覺忘朱夏，濁酒先防虐素秋。多病無聊唯有睡，頻頻詩句未嫌不。
再次前韵四首  其三 蘇轍 
野鶴應疑鳬雁苦，夏蟲未慣雪霜寒。隠居顔氏終安巷，垂釣嚴生自有灘。破宅不歸塵可掃，下田初種水應漫。退耕尚作悠悠語，拙宦猶須步步看。
再次前韵四首  其四 蘇轍 
欲作彭城數月留，溪山勸我暫忘憂。城頭準擬中秋望，臺上遷延九日遊。嵐氣雨餘侵近郭，江聲風送隠危樓。汀洲聚散知誰怪，且學漂浮水上鷗。
雨中陪子瞻同顔復長官送梁燾學士舟行歸汶上 蘇轍  长江
客從南方來，信宿北方去。手棹木蘭舟，不顧長江雨。江昏氣陰黑，雨落無朝暮。肅肅赴波濤，濛濛暗洲渚。微凉入窗闔，斜吹濕蕉苧。漂灑正紛紜，談笑方容與。不知江路長，但覺青山鶩。客去浩難追，落日平西浦。東遊本無事，愛此山河古。周旋樽俎歡，邂逅英豪聚。茲遊有遺趣，此樂恐宜屢。賤仕迫程期，遷延防譴怒。秋風日已至，輕舸行當具。陰森古城曲，蒼莽交流處。懸知別時念，將行重回顧。非緣一寸祿，應作三年住。
同子瞻泛汴泗得漁酒二咏  其一 蘇轍 
江湖性終在，平地難久居。淥水雨新漲，扁舟意自如。河身縈疋素，洪口轉千車。願言棄城市，長竿夜獨漁。
同子瞻泛汴泗得漁酒二咏  其二 蘇轍 
懶思久廢詩，病腸不堪酒。强顔水石間，濫蹟賓主後。不知白浪翻，但怪青山走。莫隨使車塵，豈畏嚴城斗。
明日復賦 蘇轍 
放舟城西南，却向東南泊。朝來雨新霽，白水浸城脚。古汴多流苴，清泗亦浮沫。平吞百澗暴，滅盡三洪惡。遊人不勝喜，水族知當樂。舟行野鳬亂，網盡修鱗躍。香醪溜白蟻，鱠縷填花萼。人生適意少，一醉皆應諾。同遊非偶然，後會未前約。簡書尚見寬，行日爲公却。
贈吳子野道人 蘇轍 
食無酒肉腹亦飽，室無妻妾身自好。世間深重未肯回，達士清虛輒先了。眼看鴻鵠薄雲漢，長笑駑駘安棧皂。腹中夜氣何郁郁，海底朝陽常杲杲。一廛不顧舊山深，萬里來看故人老。空車獨載王陽橐，遠遊屢食安期棗。東州相逢真邂逅，南國思歸又驚矯。道成若見王方平，背癢莫念麻姑爪。
李邦直出巡青州余不久將赴南都比歸不及見矣作詩贈別 蘇轍 
東道初來託故人，南樓頻上泗河漘。江山尚有留人意，樽俎寧當厭客貧。顧我及秋行不久，問君觸熱去何因。西歸凉冷霜風後，濁酒清詩誰與親。
司馬君實端明獨樂園 蘇轍 
子嗟丘中親藝麻，邵平東陵親種瓜。公今歸去事農圃，亦種洛陽千本花。修篁繞屋韵寒玉，平泉入畦紆卧蛇。錦屏奇種斸巖竇，嵩高靈藥移萌芽。城中三月花事起，肩輿遍入公侯家。淺紅深紫相媚好，重樓多葉爭矜誇。一枝盈尺不論價，十千斗酒那容賒。歸來曳履苔徑滑，醉倒閉門春日斜。車輪班班走金轂，印綬若若趨朝衙。世人不顧病楊綰，弟子獨有窮侯芭。終年著書未曾厭，一身獨樂誰復加。宦遊嗟我久塵土，流轉海角如浮槎。歸心每欲自投劾，孺子漸長能扶車。過門有意奉談笑，幅巾懷刺無袍鞾。
送顔復赴闕 蘇轍 
簞瓢未改安貧性，鳬繹猶傳直道餘。不見失官愁戚戚，但聞高卧起徐徐。居中舊厭軍容講，補外仍遭城旦書。此去將身置何許，秋風未免憶鱸魚。
王詵都尉寶繪堂詞 蘇轍 
侯家玉食繡羅裳，彈絲吹竹喧洞房。哀歌妙舞奉清觴，白日一醉萬事忘。百年將種存慨慷，西取庸蜀踐戎羌。戰袍賜錦盤鵰章，寶刀玉玦餘風霜。天孫渡河夜未央，功臣子孫白且長。朱門甲第臨康莊，生長介胄羞膏粱。四方賓客坐華堂，何用爲樂非笙簧。錦囊犀軸堆象床，竿叉連幅翻雲光。手披橫素風飛揚，長林巨石插雕梁。清江白浪吹粉牆，異花沒骨朝露香。摯禽猛獸舌齶張，騰踏騕褭聯驌驦。噴振風雨馳平岡，前數顧陸後吳王。老成雖喪存典常，坐客不識視茫洋。騏驎飛烟郁芬芳，卷舒終日未用忙。遊意淡泊心清凉，屬目俊麗神激昂。君不見伯孫孟孫俱猖狂，干時與事神弗臧。
逍遥堂會宿二首  其一 蘇轍 
逍遥堂後千尋木，長送中宵風雨聲。誤喜對床尋舊約，不知漂泊在彭城。
逍遥堂會宿二首  其二 蘇轍 
秋來東閣凉如水，客去山公醉似泥。困卧北窗呼不起，風吹松竹雨凄凄。
過張天驥山人郊居 蘇轍 
南山莫將歸，下訪張夫子。黍稷滿秋風，蓬麻翳鄰里。君年三十八，三十有歸意。躬耕奉慈親，未覺鉏耰鄙。讀書北窗竹，釀酒南園水。松菊半成陰，日有幽居喜。客來時借問，問子何年起。新求西溪石，更築茆堂址。但令三歲熟，此計行亦遂。堂成不出門，清名滿朝市。
魏佛狸歌 蘇轍 
魏佛狸，飲泗水，黄金甲身鐵馬箠。睥睨山川俯畫地，畫作西方佛名字。卷舒三軍如使指，奔馳萬夫鑿山觜。雲中孤月妙無比，青蓮湛然俯下視。擊鉦卷旆抽行營，北徐府中軍吏喜。度僧築室依雲烟，俯窺城郭衆山底。興亡一瞬五百年，細草荒榛沒孤壘。
雜興二首  其一 蘇轍 
陋巷丈夫病且貧，懸鶉百結聊庇身。蠕蠕大蝨長孫子，敗繒敝絮開陽春。故襦寬博裹肩䏶，出沒逡巡初莫畏。一朝換酒入鄰家，顧視腰間猶犢鼻。入縫循腰還自足，肌膚轉近尤爲福。咋皮吮血無已時，應待渠家具湯沐。
雜興二首  其二 蘇轍 
朱輪華蓋事遠遊，廐無良馬乘疲牛。青絲玉勒金絡頭，任重道遠旁人憂。奔馳往來歷山丘，騰坑投淖摧轅輈。已壓復起行未休，青芻黄粱爲君羞。長路漫漫經九州，場有白駒胡不收。饑食玉山飲河流，朝秣幽冀莫炎陬。奔雲掣電不少留，僕夫顧之心懷愁。王良不生誰與謀，哀哉駿骨千金酬。
贈致仕王景純寺丞 蘇轍 
灊山隠君七十四，紺瞳綠髮初謝事。腹中靈液變丹砂，江上幽居連福地。彭城爲我住三日，明月滿船同一醉。丹書細字口傳訣，顧我沉迷真棄耳。年來四十髮蒼蒼，始欲求方救憔悴。它年若訪灊山居，慎勿逃人改名字。
初發彭城有感寄子瞻 蘇轍 
秋晴卷流潦，古汴日向乾。扁舟久不解，畏此行路難。此行亦不遠，世故方如山。我持一寸刃，巉絕何由刊。念昔各年少，松筠閟南軒。閉門書史叢，開口治亂根。文章風雲起，胸膽渤澥寬。不知身安危，俯仰道所存。橫流一傾潰，萬類爭崩奔。孔融漢儒者，本自輕曹瞞。誓將貧賤身，一悟世俗昏。豈意十年內，日夜增濤瀾。生民竟憔悴，遊宦豈復安。水深火益熱，人知蹈憂患。甄豐且自叛，劉歆苟盤桓。而况我與兄，飽食顧依然。上願天地仁，止此禍亂源。歲月一徂逝，尚能反丘園。
次韵子瞻見寄 蘇轍 
衮衮河渭濁，皎皎江漢清。源流既自異，美惡終未明。嗟我頑鈍質，乃與公並生。出處每自託，謳吟輒嘗賡。譬如病足馬，共此千里程。勝負坐已决，豈待終一枰。憶公年少時，濯濯吐新萌。堅姿映松柏，直節凌榛荆。學成志益厲，秋霜落春榮。澹然養浩氣，脫屣遺齊卿。百鍊竟不變，三年終未鳴。區區兩郡守，籍籍四海聲。年來效泝默，世事慵譏評。不見室家好，恍如揖重城。別離長塵垢，歲月何崢嶸。彭門偶會合，白髮互相驚。受教恐不足，吐論那復爭。疾雷發聾聵，清月照昏盲。篤愛未忍棄，浪云舊齊名。更請同郭許，題品要當精。
將至南京雨中寄王鞏 蘇轍 
河牽一線流不斷，雨散千絲卷却來。烟際橫橋村十里，船中倦客酒三杯。老年轉覺脾嫌濕，世路早令心似灰。頼有故人憐寂寞，繫舟待我久徘徊。
次韵王鞏見贈 蘇轍 
南都逢故人，共此一樽淥。初來柳吹絮，再見風脫木。我老歡意微，頭垂腰背曲。羨子方少年，健馬走平陸。狂歌手自拊，醉倒頭相觸。人生比一瞬，世網張萬目。但取食場鷄，豈掛雲飛鵠。彭城久相遲，官舍虛東屋。重陽試新釀，謂子當不速。胡爲聽婦言，婉孌自相逐。我舟得愁霖，牽挽脫坑谷。風霜作初寒，病體欲生粟。解子腰下龜，換酒不須贖。照碧凝清光，相將飲萸菊。
送交代劉莘老 蘇轍 
建元一二間，多士四方至。翩翩下鴻鵠，一一抱經緯。功名更唯諾，爵祿相饋遺。縱橫聖賢業，磊落君臣意。慷慨魯諸生，雍容古君子。扶摇雲漢上，睥睨千萬里。入臺霜凜然，不肯下詞氣。失足青冥中，投命江湖裏。區區留都客，矯矯當世士。空使往來人，嘆息更相指。我生本羈孤，無食强爲吏。褰裳避塗泥，十載守憔悴。逝將老茅屋，何幸繼前軌。念君今尚然，顧我真當爾。百年同一夢，窮達浪憂喜。有酒慰離愁，貧賤非君耻。
次韵王鞏九日同送劉莘老 蘇轍 
頭上黄花記別時，樽中淥酒慰清悲。畫船牽挽故不發，紅粉留連未遽離。小雨無端添別淚，遥山有意助顰眉。十分酒盞從教勸，堆案文書自此辭。
次韵王鞏欲往徐州見子瞻以事不成行 蘇轍 
河水南來繞郡城，銀刀空復衒衙兵。交情舊許鷄爲具，客信那知鵲妄鳴。爲婦遲留應未怪，還家倉卒定何營。不關秦女箏聲怨，自趁招賢浚上旌。
宜徽使張安道生日 蘇轍 
從公淮陽今幾年，憶持壽斝當公前。祝公齒髮老復少，歲歲不改冰霜顔。掃除四海一清凈，整頓萬物俱安全。今年見公商丘側，奉祠太一真仙官。身安氣定色如玉，脫遺世俗心浩然。幽居屢過赤松子，長夜親種丹砂田。此中自有不變地，歲閱生日如等閑。門前賀客任填委，世上多故須陶甄。秋風坐見蒲柳盡，歲晏惟有松柏堅。斯人未安公未用，使公難老應由天。
章氏郡君挽詞 蘇轍 
馮唐垂老郎潛後，李白風流罷直餘。解組同歸榮故國，剖符仍得奉安輿。家聲未替三公舊，葬客應傾數郡車。德映閨門人莫見，埋文子細列幽墟。
聞王鞏還京會客劇飲戲贈 蘇轍 
聞君歸去便招呼，笑語不知清夜徂。結束佳人試銀甲，留連狂客惱金吾。燭花零落玉山倒，詩筆欹斜翠袖扶。暫醉何年依錦瑟，東齋還復卧氍毹。
次韵王鞏遊北禪 蘇轍 
蕭蕭黄葉下城頭，頓作野田風日秋。粗有樽罍隨處好，暫無敲扑便能幽。人稀野鳥應同樂，水涸遊鱼似欲愁。客去知君歡未已，繞城携手更遲留。
次韵王鞏懷劉莘老 蘇轍 
兩都來往太頻頻，真是人間自在人。十載讀書同白屋，千金爲客買朱唇。結交京邑傾心肺，寓思禪宗離垢塵。爲問西歸天祿客，何時同看洛川神。
飲餞王鞏 蘇轍 
送君不辦沽斗酒，撥醅浮蟻知君有。問君取酒持勸君，未知客主定何人。府中杯棬强我富，案上苜蓿知吾真。空厨赤脚不敢出，大堤花艷聊相親。愛君年少心樂易，到處逢人便成醉。醉書大軸作歌詩，頃刻揮毫千萬字。老夫識君年最深，年來多病苦侵凌。賦詩飲酒皆非敵，危坐看君浮大白。
送王鞏兼簡都尉王詵 蘇轍 
可憐杜老貧無食，杖藜曉入春泥濕。諸家厭客頻惱人，往往閉門不得入。我今貧與此老同，交遊冷落誰相容。幸君在此足遊衍，終日騎馬西復東。送君仍令君置酒，如此貧交世安有。君歸速語王武子，因君回船置十斗。
呂希道少卿松局圖 蘇轍 
溪回山石間，蒼松立四五。水深不可涉，上有橫橋渡。溪外無居人，磐石平可住。縱橫遠山出，隠見雲日莫。下有四老人，對局不回顧。石泉雜風松，入耳如暴雨。不聞人世喧，自得山中趣。何人昔相遇，圖畫入紈素。塵埃依古壁，永日奉樽俎。隠居畏人知，好事竟相誤。我來再三嘆，空有飛鴻慕。逝將從之遊，不惜爛樵斧。
寄孔武仲 蘇轍 
濟南舊遊中，好學惟君耳。君居面南麓，洶湧岡巒起。我來輒解带，檐下炙背睡。煎茶食梨栗，看君誦書史。君歸苦倉卒，窗戶日摧毀。遷居就清曠，改築富前址。開畦得遺植，繞壁見題字。雲山顧依然，簿領輒隨至。思君猶未忘，滿秩行自棄。爾來鉅野溢，流潦壓城壘。池塘漫不知，亭榭日傾弛。官吏困堤障，麻鞋汙泥滓。別來能幾何，陵谷既遷徙。它日重相逢，衰顔應不記。
孔君亮郎中新葺闕里西園棄官而歸 蘇轍 
宦情牢落苦思歸，君側無人留子思。手種松筠須灌溉，親修寢廟憶烝祠。定應此去添桃李，還似舊塋無棘茨。他日東遊訪遺烈，因公導我謁先師。
寄濟南守李公擇 蘇轍 
岱陰皆平田，濟南附山麓。山窮水泉見，發越遍溪谷。分流繞塗巷，暖氣烝草木。下田滿粳稻，秋成比禾菽。池塘浸餘潤，菱芡亦云足。辭家四千里，恃此慰窮獨。公從吳興來，苕霅猶在目。應恐齊魯間，長被塵土辱。不知西垣下，滉漾千畝淥。仰見鷗鷺翻，俯視龜魚浴。初來厭桴鼓，稍久捐鞭扑。清詩調嘉賓，夜話繼華燭。飛花暮雪深，浮蟻糟床熟。相對各忘歸，西來自嫌速。人生每多故，樂事難再卜。鉅野一汗漫，河濟相騰蹙。流沙翳桑土，蛟蜃處人屋。農畝分沉埋，城門遭板築。傷心念漂蕩，引手救顛覆。勞苦空自知，吁嗟欲誰告。遥知舊遊處，落落空遺躅。平生讀書史，物理粗能矚。歸耕久不遂，終作羝羊觸。賦詩心自驚，請公再三讀。
雪中會飲李倅鈞東軒三絕  其一 蘇轍 
衆客喧嘩發酒狂，逡巡密雪自飛揚。莫嫌作賦無枚叟，且喜延賓有孝王。
雪中會飲李倅鈞東軒三絕  其二 蘇轍 
雪花如掌墮階除，劇飲時看卧酒壺。半夜瓊瑶深沒膝，欲歸迷路肯留無。
雪中會飲李倅鈞東軒三絕  其三 蘇轍 
竹裏茅庵雪覆檐，爐香藹藹著蒲簾。欲求初祖安心法，笑我醺然已半酣。
張恕寺丞益齋 蘇轍 
人生不讀書，空洞一無有。羨君常齋居，散帙滿前後。開編試尋繹，閱歲行自富。從橫畫圖出，次第宮商奏。汪洋畜江河，眇莽包林藪。興亡數千歲，絡繹皆在口。顧念今所知，頗覺前日陋。我家亦多書，早歲嘗竊叩。晨耕掛牛角，夜燭借鄰牖。經年謝賓客，饑坐失昏晝。堆胸稍蟠屈，落筆逢左右。樂如聽鈞天，醉劇飲醇酎。自從厭蓬蓽，誤逐功名誘。初心一漂蕩，舊學皆榛莠。失足難遽回，撫卷長自詬。幸君無事年，謂可終身守。春耕不厭深，秋穫當自受。金玉或爲災，詩書豈相負。
除夜會飲南湖懷王鞏 蘇轍 
歲晚城東故相家，夜聽簾外落瓊花。醉眠東閣銀釭暗，起視中庭風竹斜。魯酒近來無奈薄，秦箏別後苦聞誇。思君倦對空陂飲，歸去紛如日莫鴉。
次韵張恕戲王鞏 蘇轍 
二君豪俊並侯家，歌舞爭妍不受誇。聞道肌膚如素練，更堪鬢髮似飛鴉。
送轉運判官李公恕還朝 蘇轍 
我行未厭山東遠，昔遊歷下今梁宛。官如鷄肋浪奔馳，政似牛毛常黽勉。幸公四年持使節，按行千里長相見。鷹掣秋田伏兔驚，驥馳平野疲牛倦。似憐多病與時違，未怪兩州從事懶。除書奪去一何速，歸袖翩然不容挽。黄河東注竭崑崙，鉅野橫流入州縣。民事蕭條委濁流，扁舟出入隨奔電。回首應懷微禹憂，歸朝且喜寧親便。公知齊楚即爲魚，勸築宣防不宜緩。
寄范丈景仁 蘇轍 
京城冠蓋如雲屯，日中奔走爭市門。敝裘瘦馬不知路，獨向城西尋隠君。隠君白髮養浩氣，高論驚世門無賓。欣然爲我解東閣，明窗凈几舒華茵。春天雪花大如手，九衢斷絕愁四鄰。平明熟睡呼不覺，清詩淥酒時相親。我兄東來自東武，走馬出見黄河濱。及門却遣不得入，回顧欲去行無人。東園桃李正欲發，開門借與停車輪。青天露坐列觴豆，落花飛絮飄衣巾。留連四月聽鶗鴂，扁舟一去浮奔渾。人生聚散未可料，世路險惡終勞神。交遊畏避恐坐累，言詞欲吐聊復吞。安得如公百無忌，百間廣厦安貧身。
次韵王鞏上元見寄三首  其一 蘇轍 
棄擲良宵君謂何，清天流月鑑初磨。莫辭病眼羞紅燭，且試春衫剪薄羅。蓮艷參差明繡戶，舞腰輕瘦颭驚鼉。少年微服天街闊，何處相逢解佩珂。
次韵王鞏上元見寄三首  其二 蘇轍 
繁燈厭倦作閑遊，行到僧居院院留。月影隨人深有意，車音爭陌去如流。酒消鑿落寧論斗，魚照琉璃定幾頭。過眼繁華真一夢，終宵寂寞未應愁。
次韵王鞏上元見寄三首  其三 蘇轍 
燈火熏天處處同，暗遊應避柏臺驄。高情自放喧闐外，勝事偏多淡泊中。平日交遊徒夢想，留都歌吹憶年豐。知君未有南來意，歸去相從光與鴻。
謝張安道惠馬 蘇轍 
從事年來鬢似蓬，破車倦僕衆人中。作詩僅比窮張籍，得馬還從老晉公。夜起趨朝非所事，曉騎行樂定誰同。慣乘款段遊田里，怯聽駸駸兩耳風。
次韵子瞻贈梁交左藏 蘇轍 
彭城欲往臺無檄，初喜東西合爲一。將軍走馬隨春風，精銳千人森尺籍。口占佳句驚衆坐，手練强兵試鳴鏑。酒酣起舞花滿地，醉倒不聽人扶出。歸來相對如夢寐，虎踞熊經苦岑寂。黄樓方就可同遊，飲盡官厨三百石。
寒食遊南湖三首  其一 蘇轍 
春睡午方覺，隔牆聞樂聲。肩輿試扶病，畫舫聽徐行。適性逢樽酒，開懷挹友生。遊人定相笑，白髮近縱橫。
寒食遊南湖三首  其二 蘇轍 
繞郭春水滿，被堤新柳黄。官池無禁約，野艇得飛揚。浪泛歌聲遠，花浮酒氣香。晚風歸棹急，細雨濕紅妝。
寒食遊南湖三首  其三 蘇轍 
携手臨池路，時逢賣酒壚。柳斜低繫纜，草綠薦傾壺。波蕩春心起，風吹酒力無。冠裳强包裹，半醉遣誰扶。
觀大閱 蘇轍 
承平郡國減兵屯，唯有留都一萬人。票姚將軍思出塞，從橫幕府諱和親。旌旗不動風將轉，部曲無聲馬亦馴。八陣且留遺法在，未須親試革車塵。
送林子中安厚卿二學士奉使高麗二首  其一 蘇轍 
東夷從古慕中華，萬里梯航今一家。夜靜雙星先渡海，風高八月自還槎。魚龍定亦知忠信，象譯何勞較齒牙。屈指歸來應自笑，手持玉帛賜天涯。
送林子中安厚卿二學士奉使高麗二首  其二 蘇轍 
官是蓬萊海上仙，此行聊復看桑田。鯤移鵬徙秋帆健，潮闊天低曉日鮮。平地誰言無嶮岨，仁人何處不安全。但將美酒盈船去，多作新詩異域傳。
送趙㞦秘書還錢塘 蘇轍 
世人何局促，奔走鬢蒼蒼。聞道餘杭守，獨遊何有鄉。禪心朝吐月，元氣夜生光。清靜安罷瘵，寬仁服暴强。聲名高一世，風采見諸郎。謁帝朱爲紱，還家綵作裳。經過留畫舫，談笑接清觴。問訊顔依舊，崢嶸歲自長。人生真幾許，世味不堪嘗。歸去聞詩罷，求余却老方。
馬上見賣芍藥戲贈張厚之二絕  其一 蘇轍 
春風欲盡無尋處，盡向南園芍藥中。過盡此花真盡也，此生應與此花同。
馬上見賣芍藥戲贈張厚之二絕  其二 蘇轍 
春來便有南園約，過盡春風約尚賒。綠葉成陰花結子，便須携客到君家。
答見和  其一 蘇轍 
花柳蕭條行已老，聖賢希闊未嘗中。眼看芍藥紛紛盡，頼有櫻桃顆顆同。
答見和  其二 蘇轍 
塵編何用朝朝看，新釀還須處處賒。好事若能頻載酒，不妨時復到楊家。
送呂希道少卿知滁州 蘇轍 
長怪名卿亦坐曹，忽乘五馬列旌旄。才多莫厭官無事，郡小不妨名自高。庶子定應牽賦咏，醉翁聊復繼遊遨。試尋苦戰清流下，要識經綸帝業勞。
次韵張恕春莫 蘇轍 
祇言城市無佳處，亦有南湖幾度遊。好雨晴時三月盡，啼鶑到後百花休。老猿好飲常連臂，野馬依人自絡頭。不肯低回池上醉，試看生滅水中漚。
次韵傅宏推官義方亭 蘇轍 
居近古城心自幽，簞瓢足用更何求。鶑飛旋趁春風出，龍卧終聞莫雨搜。科第聯翩收甲乙，鄉閭驚怪問因由。隠君淡泊無人識，長夏一衫冬一裘。
送梁交之徐州 蘇轍 
湖水清且深，新荷半猶卷。未見紅妝窈窕娘，先排翠羽參差扇。水面風生人未知，欹傾俯仰長先見。岸上遊人莫不歸，清香入袖凉吹面。投壺擊鞠綠楊陰，共盡清樽食白飯。坐中飛將忽先起，輕衫出試彭門遠。百步洪西白浪翻，戲馬臺南雲岫滿。江山雄麗信宜人，風流孰似梁王苑。
次韵王鞏見寄 蘇轍 
日永官閑自在慵，門前客到未曾通。憐君避世都門裏，勸我忘憂酒盞中。城下柳陰新過雨，湖邊荷葉自翻風。早須命駕追清賞，大字新詩事事工。
次韵李逵見贈 蘇轍 
太學羣遊經最明，青衫憔悴竟何成。虀鹽仍作當年味，名譽飛蠅過耳聲。
次韵秦觀秀才携李公擇書相訪 蘇轍 
濟南三歲吾何求，史君後到消人憂。君言有客輕公侯，扁舟相從古揚州。致之匹馬恨無力，千里相望同異域。誦詩空使四座驚，隠居未易凡人測。史君南歸無限情，鴻飛携書墮我庭。此書兼置昔年客，袖中秀句淮山青。老夫强顔依府縣，堆案文書本非願。清談亹亹解人頤，安得坐右長相見。狂客吾非賀季真，醉吟君似謫仙人。末契長遭少年笑，白髮應慚傾蓋新。都城酒貴誰當換，塵埃汙面非良算。歸來泗上苦思君，莫待黄花秋爛漫。
送龔鼎臣諫議移守青州二首  其一 蘇轍 
稷下諸公今幾人，三爲祭酒髮如銀。梁王宮殿歸留鑰，尚父山河屬老臣。沂水弦歌重曾點，菑川故舊識平津。過家定有金錢費，千里爭看衣錦身。
送龔鼎臣諫議移守青州二首  其二 蘇轍 
面山負海古諸侯，信美東方第一州。勝勢未容秦地險，奇花僅比雒城優。新絲出盎冬裘具，貢棗登場歲事休。鈴閣虛閑官釀熟，應容將佐得遨遊。
送余京同年兄通判嵐州 蘇轍 
矯矯吳越士，遠爲并代行。寒暄雖云異，慷慨慰平生。我昔在濟南，君時事淄青。連年食羊炙，便欲忘蓴羹。問君棄鄉國，何似敝屣輕。丈夫事所志，歸去無田耕。閑官少愧耻，教子終餘齡。定心養浩氣，閉目收元精。此志我亦然，偶與長者并。會合不可期，未易夸者評。
次韵王鞏見寄 蘇轍 
觸事如棋一一低，昏然一睡更何知。賈生流落南遷後，陶令衰遲歸去時。去住由人真水母，簞瓢粗足亦山雌。年來未省談堯舜，一吷粗疏豈足吹。
河上莫歸過南湖二絕  其一 蘇轍 
西來白水滿南池，走馬池邊日落時。橋底荷花無限思，清香乞與路人知。
河上莫歸過南湖二絕  其二 蘇轍 
淤田水淺客來遲，解舫都門問幾時。誰道兩京鷄犬接，差除屈指未曾知。
送提刑孫頎少卿移湖北轉運 蘇轍 
持節憂邦刑，職業已自簡。下車攝留都，談笑事亦辦。開軒揖佳客，退食事書卷。爲政曾幾何，清風自無限。官居歲月迫，歸念湖湘遠。依依東軒竹，凜凜故人面。詔書遂公私，使節許新換。舊治行當經，家山企可見。宦遊得鄉國，勞苦顧猶願。歸旆正滂洋，行輈豈容緩。
次韵劉涇見寄 蘇轍 
天之蒼蒼亦何有，亦有雲漢爲之章。人生混沌一氣耳，嘿嘿何用知肺腸。孔公孟子巧言語，剖瓢插竹吹笙簧。含宮吐角千萬變，坐令隠伏皆形相。我生稟賦本微薄，氤氳方寸不自藏。譬如蘭根在黄土，春風驅迫生繁香。口占手寫豈得已，此亦未免物所將。方將寂寞自收斂，不受世俗斗尺量。既知仍作未能止，紛紜竟亦類彼莊。煎烹心脾擢胃腎，自令鬢髮驚秋霜。嗟子獨未知此病，從橫自恃觜爪剛。少年一見非俗物，鏘然修竹鳴孤凰。近來直欲扛九鼎，令我畏見筆力强。提携童子從冠者，揣摩五帝論三皇。詩書近日貴新說，掃除舊學漫無光。竊攘瞿曇剽李耳，牽挽性命推陰陽。狂流滾滾去不返，長夜漫漫未遽央。詞鋒俊發魯連子，慚愧田巴稱老蒼。是非得失子自了，一醉早醒余所望。
城南訪張恕 蘇轍 
事似棼絲撥不開，秋隨脫葉暗相催。城南綠野宜幽步，水北紅塵漫作堆。赤棗青瓜報豐熟，黄鷄白酒勸徘徊。此中真有醇風在，一畝何年斸草萊。
同李倅鈞訪趙嗣恭留飲南園晚衙先歸 蘇轍 
城南高樓出喬木，下有方塘秋水足。新霜未變草木鮮，晚日旋催梨棗熟。雨荒松菊半榛莽，風老菰蒲初瑟縮。門前大路多塵土，日中過客無留轂。開門却掃如有待，下馬升堂真不速。勸我一振衣上黄，臨風共倒樽中淥。肴蔬草草意不盡，絲竹泠泠暗相屬。琳宮仙伯自閒暇，幕府粗官苦煩促。晚衙簿領當及期，後堂車轄要須漉。令人更愧東宮師，眷戀溪山棄華屋。
次韵轉運使鮮于侁新堂月夜 蘇轍 
長愛陶先生，閑居棄官後。床上卧看書，門前自栽柳。低徊顧微祿，畢竟誰挽袖。索莫秋後蜂，青熒曉天宿。惟將不繫舟，託此春江溜。尺書慰窮獨，秀句驚枯朽。遥知新堂夜，明月入杯酒。千里共清光，照我茅檐漏。
送梁交供知莫州 蘇轍 
猛士當令守四方，中原諸將近相望。一樽度日空閒暇，千騎臨邊自激昂。談笑定先降虜使，詩書仍得靖戎行。君看宿將何承矩，安用摧鋒百戰場。
秋祀高禖二絕  其一 蘇轍 
蕩蕩巍巍堯舜前，一丘惟見柏森然。後來秦漢何堪數，跋扈飛揚得幾年。
秋祀高禖二絕  其二 蘇轍 
乾德年中初一新，頹垣破瓦委荆榛。興亡舉墜干戈際，閒暇方知國有人。
過興教贈釗上人 蘇轍 
四十年間此院留，臨河看盡往還舟。同來並是三年客，聽說行藏各自羞。
次韵王鞏代書 蘇轍 
去年河上送君時，我醉看君倒接籬。一笑便成經歲隔，扁舟重到滿城知。舊傳北海偏憐客，新怪東方苦訴饑。應笑長安居不易，空吟原上草離離。
次韵南湖清飲二首  其一 蘇轍 
翠箔紅窗映大堤，遠來清飲嘆參差。盈盈積水東西隔，脈脈幽懷彼此知。淥酒謾傳工破悶，主人何敢怪顰眉。明朝看月雲開未，試與詹家一問龜。
次韵南湖清飲二首  其二 蘇轍 
坐客經年半已非，喜君重到暫相依。不嫌愛酒樽頻倒，只怕題詩紙屢飛。耿耿幽懷誰與訴，徐徐細酌未應違。從今更肯相過否，幾誤風吹白版扉。
次韵偶成 蘇轍 
交情淡泊久彌新，吏役縈纏日益紛。香火社中真避世，簿書叢裏强論文。樽罍正及明蟾夜，舟楫來隨早雁羣。世俗如君今有幾，真將富貴等浮雲。
中秋見月寄子瞻 蘇轍 
西風吹暑天益高，明月耿耿分秋毫。彭城閉門青嶂合，卧聽百步鳴飛濤。使君携客登燕子，月色着人冷如水。筵前不設鼓與鐘，處處笛聲相應起。浮雲卷盡流金丸，戲馬臺西山鬰蟠。杯中淥酒一時盡，衣上白露三更寒。扁舟明日浮古汴，回首逡巡陵谷變。河吞巨野入長淮，城沒黄流只三版。明年築城城似山，伐木爲堤堤更堅。黄樓未成河已退，空有遺蹟令人看。城頭見月應更好，河流深處今生草。子孫幸免魚鱉食，歌舞聊寬使君老。南都從事老更貧，羞見青天月照人。飛鶴投籠不能出，曾是彭城坐中客。
次韵王鞏自咏 蘇轍 
平生未省爲人忙，貧賤安閑氣味長。粗免趨時頭似葆，稍能忍事腹如囊。簡書見迫身今老，樽酒聞呼首一昂。欲挽天河聊自洗，塵埃滿面鬢眉黄。
次韵王鞏同飲王廷老度支家戲咏 蘇轍 
白魚紫蟹早霜前，有酒何須問聖賢。上客遠來工緩頰，雙鬟爲出小垂肩。新傳大曲皆精絕，忽發狂言亦可憐。莫怪貧家少還往，自須先辦買花錢。
送王鞏之徐州 蘇轍 
遨遊公卿間，結交非不足。高秋遠行邁，黄泥沒馬腹。問君胡爲爾，笑指籬間菊。故人彭城守，久作中朝逐。詩書自娛戲，樽俎當誰屬。相望鶴頸引，欲往龜頭縮。前期失不遂，浪語頻遭督。黄樓適已就，白酒行亦熟。登高暢遠情，戲馬有前躅。篇章雜笑語，行草爛盈幅。歸來貯篋笥，把玩比金玉。吾兄別我久，憂患欲誰告。孤高多風霆，彈射畏顛覆。白頭日益新，歲寒喜君獨。紛紛衆草中，冉冉凌霜竹。恨我閉籠樊，無由託君轂。
次韵張恕九日寄子瞻 蘇轍 
無限黄花簇短籬，濁醪霜蟹正堪持。坐曹漫爾誇勤瘁，割肉何妨誚詆欺。世外罇罍終自放，俗間簿領莫相縻。茱萸插遍知人少，談笑須公一解頤。
戲次前韵寄王鞏二首  其一 蘇轍 
白馬貂裘錦羃䍦，離觴瀲灧手親持。頭風欲待歌詞愈，肺病甘從酒力欺。不分歸心太匆草，更憐人事苦縈縻。相逢借問空長嘆，便捨靈龜看朵頤。
戲次前韵寄王鞏二首  其二 蘇轍 
細竹寒花出短䍦，故山耕耒手曾持。宦遊暫比鳧鷖集，歸計長遭句僂欺。歌舞夢回空歷記，友朋飛去自難縻。悠悠後會須經歲，冉冉霜髭漸滿頤。
贈杭僧道潛 蘇轍 
月中依松鶴，露下抱葉蟬。賦形已孤潔，發響仍清圓。潛師本江海，浪迹遊市廛。髭長不能剪，衲壞聊復穿。瘦骨見圖畫，禪心離攀緣。出言可人意，一一皆自然。問師藏何深，不與世俗傳。舊識髯學士，復從璉耆年。塵埃既脫落，文彩自精鮮。落落社中人，如我亦有旃。奈何一相見，撫卷坐長嘆。歸去勿復言，山林信多賢。
張安道生日二首  其一 蘇轍 
椿年七十二迴新，蓬矢桑弧記此晨。養就丹砂無上藥，已超諸數自由身。中年道路趨真境，外物功名委世人。今夜空庭香火罷，定應星斗識天真。
張安道生日二首  其二 蘇轍 
十載從公鬢似蓬，羨公英氣老猶充。生時別得星辰力，晚歲仍加鼎竈功。世事不堪開眼看，勞生漸恐轉頭空。問公試覓刀圭藥，歲歲稱觴此日中。
李鈞壽花堂 蘇轍 
石上菖蒲十二節，仙人服之好顔色。根如蟠龍不可得，葉中開花誰復識。夫子自少讀道書，年未五十嗜欲除。河流通天非轆轤，下入金鼎融爲珠。一醉斗酒心自如，鬼物窺覘驚睢盱。菖蒲花開壽之符，白髮變黑顔如朱。它年三茆訪君廬，拍手笑我言不虛。
次韵子瞻題張公詩卷後 蘇轍 
世俗甘枉尺，所願求直尋。不知一律訛，大樂無完音。見利心自摇，慮害安得深。至人不妄言，淡如朱絲琴。悲傷感舊俗，不類騷人淫。又非避世翁，閔嘿遽陽瘖。嘐嘐晨鷄鳴，豈問晴與陰。世人積寸木，坐使高樓岑。晚歲卧草廬，誰聽梁甫吟。它年楚倚相，儻能記愔愔。
次韵廣州陳繹諫議和陳薦宋敏求二龍圖二首 和彥升寓定力 蘇轍 
曾送飛龍白日翔，未應中路許還鄉。鶴歸仍有當年伴，松老知經幾度霜。城下寶坊聊寄榻，朝中振鷺舊成行。相逢出處何須問，五嶺清平十月凉。
次韵廣州陳繹諫議和陳薦宋敏求二龍圖二首 和彥升赴上醴泉 蘇轍 
琳宮清凈思悠哉，頗似山林未肯迴。五日趨朝真自適，一樽無事得頻開。董狐執筆何時易，馬援征蠻未遽來。奔走安閑誰定是，都門携手一徘徊。
次韵王廷老寄子瞻 蘇轍 
歌吹新成百尺臺，青山臨水巧崔嵬。佳人解作回文語，狂客能鳴摻鼓雷。擷菊傳杯醒復醉，採菱盪槳去仍回。新年聞欲相從飲，春酒還須剩作醅。
次韵頓起考試徐沂舉人見寄二首  其一 蘇轍 
齊楚諸生儼鞸紳，人人願得出君門。銜枚勇銳驚初合，棄甲須臾訝許奔。細讀未辭燈損目，久留終厭棘爲藩。定應親刈翹中楚，把卷喧呼半夜言。
次韵頓起考試徐沂舉人見寄二首  其二 蘇轍 
老年從事忝南京，海內交遊尚記名。怯見廣場心力破，厭看細字眼花生。新科未暇通三尺，舊曲惟知有六莖。空憶倚樓秋雨霽，與君看遍洛陽城。
送李鈞郎中 蘇轍 
君家毗陵本江南，雖爲浙西終未甘。風流秀發自不減，氣質渾樸猶中含。敲榜滿前但長嘯，簿書堆案常清談。湖中往往載畫舫，竹下小小開茅庵。歌吟仿佛類騷雅，導引委曲師彭聃。新茶潑乳睡方覺，淥酒傾水醒復酣。一朝揮手去不顧，使我把袂心難堪。扁舟水涸費牽挽，瘦馬雪凍憂朝參。一官來往似秋燕，薄俸包裹如春蠶。東南乞麾尚可得，白首誰念家無甔。
送文與可知湖州 蘇轍 
連持梁洋印，久作溪山主。深知爲郡樂，但畏買茶苦。來歸天祿閣，坐守登聞鼓。九重未明入，百辟盈庭舞。城南獨歸卧，心事誰當語。舊聞吳興勝，試問天公取。家貧橐裝盡，歲莫輕帆舉。苕溪凈多石，弁嶺瘦無土。湖藕雪冰絲，山茶潑牛乳。香粳飯玉粒，鮮鯽鱠紅縷。宮開水精潔，人寄畫屏住。俗吏自難堪，詩翁正當與。從來思清絕，况乃病新愈。團團肘後丹，暠暠胸中素。高卧鎮夸俗，清談靜煩訴。應笑杜紫微，湖亭但狂顧。
次韵王鞏見寄 蘇轍 
池上輕冰暖却開，迎春送臘仰銜杯。君家有酒能無事，客醉連宵遣不迴。詩就滴消盤上蠟，信來飄盡嶺頭梅。商丘冷坐君知否，瓶罄應須有耻罍。
喜雪呈鮮于子駿三首  其一 蘇轍 
發函寬大一封書，卧閣雍容三日餘。旋見雪花投夜落，未應天意與人疏。瓦乾淅淅初鳴霰，畦潤漸漸想沒鉏。高會梁園遺勝在，早知詞賦似相如。
喜雪呈鮮于子駿三首  其二 蘇轍 
春秋無麥自當書，况復秋田水潦餘。一雪端來救焦槁，千箱乞與等親疏。消殘瘟癘曾非藥，蝕遍陳根不用鉏。猶恐遠村霑未足，試呼農圃問何如。
喜雪呈鮮于子駿三首  其三 蘇轍 
繭紙鋪庭幾誤書，楊花糝逕未春餘。積隨平野分高下，舞信微風作密疏。解使遊人似姑射，仍令飛鳥變舂鉏。共驚天巧無能學，造物無心本亦如。
次韵文務光秀才遊南湖 蘇轍 
料峭東風助臘寒，汀瀅白酒借衰顔。滿床書卷何曾讀，數步湖光自不閑。夢想綠楊垂後浦，眼看紅杏照前山。新春漸好君歸速，不見遊人暮不還。
子瞻惠雙刀 蘇轍 
彭城一雙刀，黄金錯刀鐶。脊如雙引繩，色如青琅玕。開匣飛電落，入手清霜寒。引之置膝上，凜然愁肺肝。我衰氣力微，覽鏡毛髮斑。誓將斬鯨鯢，靜此滄海瀾。又欲戮犀兕，永息行路難。有志竟不從，撫刀但長嘆。投刀淚如霰，北斗空闌干。歸來刈蓬蒿，鉏田植芳蘭。惜刀不忍用，用亦非所便。棄置塵土中，坐使鋒刃刓。床頭夜生光，知有蛟龍蟠。慚君贈我意，時取一磨看。
留守與賓客會開元龍興寺觀燈余有故不預中夜登南城 蘇轍 
燈引雙旌萬點紅，傾城車馬在城東。使君行樂人人共，倦客安眠夜夜同。夢想笑談傾滿坐，卧聞歌筦逐春風。三更試上南樓看，無限繁星十里中。
春日耕者 蘇轍 
陽氣先從土脈知，老農夜起飼牛饑。雨深一尺春耕利，日出三竿曉餉遲。婦子同來相嫵媚，烏鳶飛下巧追隨。紛紜政令曾何補，要取終年風雨時。
自柘城還府馬上 蘇轍 
春色無人見，茲行偶衆先。柳黄新過雨，麥綠稍鋪田。河潤兼冰散，禽聲向日圓。城池高受霧，濉渙暖生烟。送客情初惡，還家意稍便。旋聞夫事起，已過佛燈然。簿領何時畢，塵埃空自憐。南湖漸可到，早治木蘭船。
次韵子瞻人日獵城西 蘇轍 
將賢士氣振，令肅軍聲悄。晨登戲馬臺，一試胡騕褭。城空巷無人，里社轉相曉。吾公庶無疾，但恐園囿小。荆榛一焚蕩，雉兔皆驚矯。翩翩白馬將，手把青絲挑。少小事邊徼，斬刈輕荼蓼。殿前賜鞍勒，珂月明皎皎。自言得所事，强暴無不了。廟算本詩書，下策禁焚燎。當令百鍊剛，甘就一指繞。低回未嘗試，坐被世人少。秋霜一朝下，凌厲見鷙鳥。爲君整驕惰，重立穰苴表。
送鮮于子駿還朝兼簡范景仁 蘇轍 
蜀中耆舊今無幾，相逢握手堪流涕。倦遊潦倒不還家，舊俗陵遲真委地。錢荒粟帛賤如土，榷峻茶鹽不成市。詩書鄉校變古法，節行故人安近利。欲歸長恐歸不得，歸去相歡定誰是。低徊有似羊觸藩，眷戀僅同鷄擇米。中山先生昔所愛，南都攝尹私相喜。窮冬夜長一事無，燈火相從夜深睡。讀書萬卷老不廢，感遇百篇深有意。俗吏惟知畏簡書，窮途豈意逢君子。春風歸騎忽西顧，平日高談應且止。朝騎疋馬事朝謁，莫就一床尋夢寐。猶有城西范蜀公，買地城東種桃李。花絮飛揚酒滿壺，談笑從容詩百紙。紅塵暗天獨不知，白首相看兩無愧。古人避世金馬門，何必柴車返田里。
次韵秦觀見寄 蘇轍 
東家有賢人，西家苦相忽。幽蘭委冰霜，掩靄特未發。春風限芳蕤，爛漫安可沒。東南信多士，人物世不闕。考槃溪山間，自獻耻干謁。誰憐幽閒女，艷色比南越。垂耳困鹽車，捐金空買骨。讀書謝世事，閉門動論月。予生亦羈旅，處世常卒卒。誰令釣竿手，强復此持笏。惟餘七尺軀，空洞中無物。時蒙好事過，解榻聊一拂。野情樂江海，夢想扁舟兀。隠居便醉睡，世路多顛蹶。榮華一朝事，毀譽百年歇。相勸沐咸池，陽阿晞汝髮。
次韵道潛見寄 蘇轍 
蕭蕭華髮映衰容，慚愧高僧嘆不逢。遊宦終身空處處，塵埃何日退重重。已甘憔悴鷄羣鶴，猶勝劬勞旱歲龍。回首不堪膏火熱，試求甘露灑青松。
次韵王鞏元日 蘇轍 
庭鵲營巢初一枝，餘寒未便夾羅衣。春風娜娜還吹霰，歲事駸駸已發機。上國遨遊誰信老，中年情味祇思歸。和詩應覺添新懶，過盡長空雁北飛。
送將官歐育之徐州 蘇轍 
輕衫駿馬走春風，未識彭城氣象雄。青山只在白門外，明月盡屬黄樓中。五斗濁醪消永日，一雙鳴鏑戲晴空。歸來笑殺幕府客，閉戶看書滴滴窮。
次韵答王鞏 蘇轍 
君家當盛時，畫戟擁朱戶。中書十八年，清明日方午。形容畫雲閣，功業載盟府。中庭三槐在，遺迹百世睹。子孫盡豪俊，豈類世寒寠。胡爲久邅厄，黽俛受侵侮。往來兩都間，奔走未安土。願言解纓紱，歸去事農圃。嘉禾根未拔，且忍俟甘雨。拂衣走東皋，此語吾不取。聊復放襟懷，清談對僧麈。躬耕未可言，知田顧乃父。
次韵子瞻過淮見寄兼簡孫奕職方三首  其一 蘇轍 
出處平生共，江淮恨不來。宦遊良誤我，老病賦懷哉。狥物終今世，量書盡幾堆。歸耕少憂患，惟有仰春雷。
次韵子瞻過淮見寄兼簡孫奕職方三首  其二 蘇轍 
龜山昔同到，松竹故依然。紅印封鹹豉，黄罌分井泉。青天携杖處，晚日落帆偏。無限相思意，新詩句句傳。
次韵子瞻過淮見寄兼簡孫奕職方三首  其三 蘇轍 
行役饒新喜，臨川逢故人。相看對泉石，憐我在埃塵。會合終多故，分張類有神。南遊得如願，夢想霅溪春。
次韵王鞏留別 蘇轍 
决策歸田豈世情，網羅從此脫餘生。請君速治鷄黍具，待我同爲沮溺耕。秋社相從醵錢飲，日高時作叩門聲。茅廬但恐非君處，籍籍朝中望已傾。
次韵答孔武仲 蘇轍 
白髮青衫不記年，相逢一笑暫欣然。誦詩亹亹鋸木屑，展卷駸駸下水船。未肯尺尋分枉直，日知鑿枘有方圓。閑官更似揚州學，猶得昏昏晝日眠。
送傅宏著作歸覲待觀城闕 蘇轍 
膠西前輩鄭康成，千載遺風及後生。舊學詩書儒術富，兼通法律吏能精。還家綵服頻爲壽，得邑河壖喜有兵。民事近來多迫促，弦歌聊試武城聲。
連雨不出寄張恕 蘇轍 
麥熟蠶繅熱似烝，雨傾三尺未爲淫。洗清溝澮蚊虻靜，沒盡蒲蓮沼沚深。遺秉滿田驚朽腐，移床避漏畏侵尋。高閑祇有張公子，卧聽蕭蕭打葉音。
和子瞻自徐移湖將過宋都途中見寄五首  其一 蘇轍 
東武厭塵土，彭門富溪山。從兄百日留，退食同躋攀。輕帆過百步，船底驚雷翻。肩輿上南麓，眼界涵川原。愛此忽忘歸，願兄且三年。我去已匆匆，兄來亦崩奔。永懷置酒地，繞郭多雲烟。
和子瞻自徐移湖將過宋都途中見寄五首  其二 蘇轍 
我昔去彭城，明日河流至。不見五斗泥，但見三竿水。驚風鬰飆怒，跳沫高睥睨。瀲灧三月餘，浮沉一朝事。分將食魚鱉，何暇顧鄰里。悲傷念遺黎，指顧出完壘。繚堞對連山，黄樓麗清泗。功成始逾歲，脫去如一屣。空使西楚氓，欲語先垂涕。
和子瞻自徐移湖將過宋都途中見寄五首  其三 蘇轍 
千金築黄樓，落成費百金。誰言史君侈，聊慰楚人心。高秋吐明月，白璧懸青岑。晃蕩河漢高，恍悢窗戶深。邀我三日飲，不去如籠禽。史君今吳越，雖往將誰尋。
和子瞻自徐移湖將過宋都途中見寄五首  其四 蘇轍 
欲買爾家田，歸種三頃稻。因營山前宅，遂作泗濱老。奇窮少成事，飽暖未應早。願輸橐中裝，田家近無報。平生百不遂，今夕一笑倒。它年數畝宮，懸知迫枯槁。
和子瞻自徐移湖將過宋都途中見寄五首  其五 蘇轍 
梁園久蕪沒，何以奉君遊。故城已耕稼，臺觀皆荒丘。池塘塵漠漠，雁鶩空遲留。俗衰賓客盡，不見枚與鄒。輕舟舍我南，吳越多清流。
次韵劉貢父登黄樓懷子瞻二首  其一 蘇轍 
青山開四面，白水繞三禺。野闊時聞籟，人閑舊據梧。畫船留上客，遺迹問田夫。事少日常飲，才疏世未須。决河初薦至，勝事偶相俱。燕子卑無取，滕王遠可橅。飛濤隠睥睨，落日麗浮圖。同舍新持節，專城敢遽呼。未迎行部駕，已放下淮艫。試問登消暑，如何楚與吳。
次韵劉貢父登黄樓懷子瞻二首  其二 蘇轍 
藹藹才名世，駸駸日轉禺。一時同接淅，平昔共棲梧。攬轡真壯士，擁旄良丈夫。塵埃脫緇綬，水石慰霜須。勝地來相失，清樽未暇俱。射餘空見帖，鑄罷祗觀橅。歸計何當决，徂年貴早圖。檻中終爲食，韝上耻聞呼。顧我千羊毳，平生一釣艫。微官不須滿，也復試遊吳。
陪杜充張恕鴻慶宮避暑 蘇轍 
至後雨如瀉，晴來熱更多。簿書霑汗垢，巖石思藤蘿。頼有祠宮靜，時容俗客過。老郎無不可，公子亦能和。道勝還相接，禪迷屢見訶。清凉生絕念，煩暑散沉疴。古木便張幄，鳴禽巧當歌。桃香呈絳頰，瓜熟裹青羅。飯細經脣滑，茶新到腹薖。劇談時自笑，飽食更無它。適意未應厭，後遊真若何。官居鄰曲沼，田畎助清波。晚照明疏柳，微風響衆荷。輕舟尚可載，小雨試漁蓑。
宋城宰韓秉文惠日鑄茶 蘇轍 
君家日鑄山前住，冬後茶芽麥粒粗。磨轉春雷飛白雪，甌傾錫水散凝酥。溪山去眼塵生面，簿領埋頭汗匝膚。一啜更能分幕府，定應知我俗人無。
次前韵 蘇轍 
龍鸞僅比閩團釅，鹽酪應嫌北俗粗。採愧吳僧身似腊，點須越女手如酥。舌根遺味輕浮齒，腋下清風稍襲膚。七碗未容留客試，瓶中數問有餘無。
答孔武仲 蘇轍  西湖
飛霜委中林，不廢長松綠。驚風振川野，未省勁草伏。我貧客去盡，君來常不速。愧君贈桃李，永願報瓊玉。我性本山林，苦學筆空禿。驊騮塞康莊，病足顧難逐。錦文衒華藻，敝褐非所續。家有五車書，恨不十年讀。濟南昔相遇，我齒三十六。談諧傾蓋間，還往白首熟。從君飲濁酒，過我飯脫粟。西湖多菼薍，白晝下鴻鵠。城西野人居，柴門擁修竹。後車載鴟夷，下馬瀉醽醁。醉眠卧荒草，空洞笑便腹。疏狂一如此，豈望世收錄。別來今幾何，歸期已屢卜。西南有薄田，茅舍清溪曲。耕耘三男子，伏臘當自足。君能遠相尋，布衣巾一幅。
送吳思道道人歸吳興二絕  其一 蘇轍 
一去吳興十五年，東歸父老幾人存。惠山唯有錢夫子，一寸閒田曉日暾。
送吳思道道人歸吳興二絕  其二 蘇轍 
遨遊海上冀逢人，宴坐山中長閉門。去住只今誰定是，相逢一笑各無言。
次韵答陳之方秘丞 蘇轍 
南山李將軍，疋馬獨行獵。田中射虎豹，後騎不容躡。丈夫貴自遂，老大饒驚懾。飄摇天地間，自視如一葉。故人多東南，願作扁舟涉。忽蒙長篇贈，幸此傾蓋接。時世尚新奇，詩書存舊業。南風吹清汴，西去無停楫。恨不留君談，一使衆坐厭。新詩苦清壯，欲和再三怯。東都多名卿，投刺日盈笈。一言苟合意，富貴出旬浹。行看文石階，高談曳長衱。辱贈但茫然，知君念疲薾。
登南城有感示文務光王遹秀才 蘇轍 
幽憂隨秋至，秋去憂未已。城南試登望，百草枯且死。落葉投人懷，驚鴻四面起。所思不可見，欲往將安至。斯人定誰識，顧有二三子。清風皎冰玉，滄浪自湔洗。竊脂未嘗穀，南箕儻微似。網羅一張設，投足遂無寄。田深狡兔肥，霜降鱸魚美。造形悼前失，式微慚往士。憧憧畝丘道，歲晚嗟未止。西山有茅屋，鉏耰本吾事。
張公生日 蘇轍 
少年談王霸，英氣干斗牛。中年事軒冕，徇世仍多憂。晚歲探至道，眷眷懷林丘。今年乞身歸，始與夙昔酬。高秋過生日，真氣茲一周。觀心比孤月，視世皆浮漚。表裏一融明，萬物不能留。顧謂憧憧人，斯樂頗曾不。嗟我本俗士，從公十年遊。謬聞出世語，俛作籠中囚。俯仰迫憂患，欲去安自由。問公昔年樂，孰與今日優。山中許道士，非復長史儔。腹中生梨棗，結實從今秋。
次韵答張耒 蘇轍 
客舟逝將西，日夜西北風。維舟罷行役，坐令鬢如蓬。偶從二三子，步上百尺臺。雲烟遍原隰，惝恍令人哀。山中難久居，浮沉在城郭。欲學揚子雲，避世天祿閣。浮木寄流水，行止非所期。何須自爲計，水當爲我移。外物不可必，惟此方寸心。心中有樂事，手付瑟與琴。夜吟感秋詩，惜此芳物零。幽人亦多思，起坐再三聽。白駒在空林，瓶罄有耻罍。盡我一杯酒，愁思如雲頹。
次王適韵送張耒赴壽安尉二首  其一 蘇轍 
綠髮驚秋半欲黄，官居無處覓林塘。浮生已是塵勞侶，病眼猶便錦繡章。羞見故人梁苑廢，夢尋歸路蜀山長。憐君顧我情依舊，竹性蕭疏未受霜。
次王適韵送張耒赴壽安尉二首  其二 蘇轍 
魏紅深淺配姚黄，洛水家家自作塘。遊客賈生多感概，閑官白傅足篇章。山分少室雲烟老，宮廢連昌草木長。路出蒿高應少駐，孱顔新過一番霜。
次韵張耒見寄 蘇轍 
相逢十年驚我老，雙鬢蕭蕭似秋草。壺漿未洗兩脚泥，南轅已向淮陽道。我家初無負郭田，茅廬半破蜀江邊。生計長隨五斗米，飄摇不定風中烟。茹蔬飯糗不願餘，茫茫海內無安居。此身長似伏轅馬，何日還爲縱壑魚。憐君與我同一手，微官骯髒羞牛後。請看插版趨府門，何似曲肱眠甕牖。中流千金買一壺，櫝中美玉不須沽。洛陽榷酒味如水，百錢一角空滿盂。縣前女几翠欲滴，吏稀人少無晨集。到官惟有懶相宜，卧看南山春雨濕。
次韵王適兄弟送文務光還陳 蘇轍 
三君皆親非復客，執手河梁我心惻。倚門耿耿夜不眠，挽袖匆匆有難色。君歸使我勞魂夢，落葉鳴階自相擁。君家西歸在新歲，此行未遠心先恐。故山萬里知何許，我欲因君亦歸去。清江彷彿釣魚船，修竹平生讀書處。青衫白髮我當歸，咀噍式微慚古詩。少年勿作老人調，被服榮名慰所思。
次韵張芻諫議宴集 蘇轍 
淮陽卧閣生清風，梁園坐嘯囹圄空。不知何術解髖髀，但覺羈客忘樊籠。樽罍灑落談笑地，塵埃脫去文書藂。清心漸欲無一事，少年空記揮千鍾。近傳移鎮股肱郡，復恐入覲明光宮。人生聚散不可料，一杯相屬時方冬。浮陽似欲作飛霰，想見觀闕瓊花中。孝王會集猶可繼，莫嫌作賦無枚翁。
臘雪五首  其一 蘇轍 
長恐冬無雪，今朝忽暗空。細聲聞䔩䔩，遠勢望濛濛。濕潤猶兼雨，傾斜半雜風。豐登解多事，歡喜助三農。
臘雪五首  其二 蘇轍 
驕陽不能久，密雪自相催。急霰初鳴瓦，飛花旋集臺。着人消瘴疫，覆麥長根荄。欲試樽中物，門前問客來。
臘雪五首  其三 蘇轍 
久有歸耕意，西山百畝田。雪來殊不惡，酒熟自相便。一被簪裳裹，長遭羅網牽。飛霙迫殘臘，愁思渡今年。
臘雪五首  其四 蘇轍 
憂愁不可緩，風雪故相撩。試問五斗米，能勝一束樵。耕耘終亦飽，哺啜定誰邀。寒暑不須避，傾危且自遥。
臘雪五首  其五 蘇轍 
雪霜何與我，憂思自傷神。忠信亦何罪，才名空誤身。歸來聊且止，老去莫逢嗔。樽酒它年事，相看醉此晨。
次韵王適雪晴復雪二首  其一 蘇轍 
驕陽得一雪，逾尺應更好。晨興視窗隙，驚見晴霞杲。九衢無停迹，狼籍須一掃。空餘浩然氣，凜凜接清昊。餘寒薄虛室，一靜解羣燥。晨炊晚未供，客饋慚草草。試脫身上衣，行問酒家保。孤吟擊槁木，大笑稱有道。人生但如此，富貴何用禱。所思獨未見，耿耿屬懷抱。
次韵王適雪晴復雪二首  其二 蘇轍 
同雲自成幄，飛雪來無根。一爲清風卷，坐見東方暾。重陰偶復合，飛霰滿南軒。油然青春意，已見出土萱。老病一不堪，惟恃濁酒溫。開戶理松菊，掃蕩無遺痕。卷舒朝夕間，誰識造化元。乾坤本何施，中有神怪奔。萬物極毫末，顛倒何足掀。老農但知種，荷鉏理南園。
送呂由庚推官得替還洛中二首  其一 蘇轍 
君家相國舊元勛，凜凜中丞繼後塵。談笑二年同幕府，風流一倍愈它人。南都去後少佳客，西洛歸來多老臣。我亦宦游無久意，它年松竹許相鄰。
送呂由庚推官得替還洛中二首  其二 蘇轍 
洛水留人一向乾，雪泥溢路十分寒。送行我豈無樽酒，多難君知久鮮歡。回首祇應憐老病，凌風爭看試輕翰。到家定見嵩陽老，問我衰遲未解官。
四十一歲歲莫日歌 蘇轍 
小兒不知老人意，賀我明年四十二。人生三十百事衰，四十已過良可知。少年讀書不曉事，坐談王霸了不疑。脂車秣馬試長道，一日百里先自期。不知中途有陷穽，山高日莫多棘茨。長裾大袖足泝挽，却行欲返筋力疲。蝮蛇當前猛虎後，脫身且免充朝饑。歸來掩卷淚如雨，平生讀書空自誤。山中故人一長笑，布衣脫粟何所苦。古人知非不嫌晚，朝來聞道行當返。四十一歲不可言，四十二歲聊自還。
次韵子瞻繫御史獄賦獄中榆槐竹柏 榆 蘇轍 
秋風一何厲，吹盡山中綠。可憐凌雲條，化爲樵夫束。凜然造物意，豈復私一木。置身有得地，不問直與曲。青松未必貴，枯榆還自足。紛然落葉下，蕭條愧華屋。
次韵子瞻繫御史獄賦獄中榆槐竹柏 槐 蘇轍 
盛衰日相尋，循環何曾歇。攀條擥柔荑，回首驚脫葉。綠槐陰最厚，零落今存莢。千林一枯槁，平地三尺雪。草木何足道，盈虛視新月。微陽起泉下，生意未應絕。
次韵子瞻繫御史獄賦獄中榆槐竹柏 竹 蘇轍 
故園今何有，猶有百竿竹。春雷起新萌，不放牛羊觸。雖無朱欄擁，不見紅塵辱。清風時一過，交戛響鳴玉。淵明避紛亂，歸嗅東籬菊。嗟我獨何爲，棄此北窗綠。
次韵子瞻繫御史獄賦獄中榆槐竹柏 柏 蘇轍 
曲如山下藤，脆若溪上葦。春風一張王，秋霜死則已。胡爲南澗中，辛勤種柏子。上枝撓雲霓，下根絞石齒。伐之爲梁棟，歲月良晚矣。白首閱時人，君看柱下史。
次韵子瞻贈張憨子 蘇轍 
得罪南來正坐言，道人閉口意深全。天遊本自有真樂，羿彀誰知定不賢。構火暾暾初吐日，飛流滾滾旋成川。此心此去如灰冷，肯更逢人問復然。
過龜山 蘇轍 
再涉長淮水，驚呼十四年。龜山老僧在，相見一茫然。僧老不自知，我老私自憐。驅馳定何獲，少壯空已捐。掉頭不見答，笑指岸下船。人生何足云，陵谷自變遷。當年此山下，莫測千仞淵。淵中械神物，自昔堯禹傳。帆檣避石壁，風雨隨香烟。爾來放冬汴，冷沙漲成田。褰裳六月渡，中流一带牽。俯首見砂礫，羣漁捕魴鱣。父老但驚嘆，此理未易原。何况七尺軀，不爲物所旋。衆形要同盡，獨有無生全。百年爭奪中，擾擾誰相賢。
放閘二首  其一 蘇轍 
畫舫連檣住，清流泛閘平。忽看銀漢落，仍聽夏雷驚。正柂遲迴久，開頭取次輕。滯留初一快，奔駛忽如傾。不識風濤恐，聊同枕席行。行逢賤魚稻，飽食慰平生。
放閘二首  其二 蘇轍 
閘空非有礙，水靜爲誰興。開閉偶然異，喧豗自不勝。淵停初鏡凈，勢轉忽雲崩。脫隘尚容與，投深益沸騰。玉山紛破碎，陳馬急侵陵。挾版千鈞重，浮舟萬斛升。岸摇將落木，魚困或投罾。洶湧曾誰止，蕭條遠欲凝。力爭知必折，少待亦何能。一發臨流笑，微言早服膺。
次韵王適細魚 蘇轍 
羣魚一何微，僅比毛髮大。嬉遊極草草，鬢鬣自個個。造物賦羣形，偶然如一唾。吞舟雖云巨，其樂不相過。若言無性靈，還知避船柂。
高郵別秦觀三首  其一 蘇轍 
濛濛春雨濕邗溝，蓬底安眠晝擁裘。知有故人家在此，速將詩卷洗閑愁。
高郵別秦觀三首  其二 蘇轍 
筆端大字鴉棲壁，袖裏清詩句琢冰。送我扁舟六十里，不嫌罪垢汙交朋。
高郵別秦觀三首  其三 蘇轍  庐山
高安此去風濤惡，猶有廬山得縱遊。便欲携君解船去，念君無罪去何求。
召伯埭上斗野亭 蘇轍 
細雨添春色，微風凈牐流。徂年半今世，生計一扁舟。飲食隨魚蟹，封疆入斗牛。江波方在眼，轉覺此生浮。
次韵鮮于子駿遊九曲池 蘇轍 
天高山近海，春盡草生池。禾黍多新恨，川原自昔時。花存故苑麗，樵出舊城隳。莫望瓜洲渡，曾經駐佛狸。
揚州五咏 九曲池 蘇轍 
嵇老清彈怨廣陵，隋家水調繼哀音。可憐九曲遺聲盡，惟有一池春水深。鳳闕蕭條荒草外，龍舟想像綠楊陰。都人似有興亡恨，每到殘春一度尋。
揚州五咏 平山堂 蘇轍 
堂上平看江上山，晴光千里對憑欄。海門僅可一二數，雲夢猶吞八九寬。檐外小棠陰蔽芾，壁間遺墨涕汍瀾。人亡坐使風流盡，遺構仍須子細觀。
揚州五咏 蜀井 蘇轍 
信脚東遊十二年，甘泉香稻憶歸田。行逢蜀井恍如夢，試煮山茶意自便。短綆不收容盥濯，紅泥仍許置清鮮。早知鄉味勝爲客，遊宦何須更着鞭。
揚州五咏 摘星亭 蘇轍 
闕角孤高特地迷，迷藏渾忘日東西。江流入海情無限，莫雨連山醉似泥。夢裏興亡應未覺，後來愁思獨難齊。只堪留作遊觀地，看遍峰巒處處低。
揚州五咏 僧伽塔 蘇轍 
山頭孤塔閟真人，云是僧伽第二身。處處金錢追晚供，家家蠶麥保新春。欲求世外無心地，一掃胸中累劫塵。方丈近聞延老宿，清朝留客語逡巡。
題杜介供奉熙熙堂 蘇轍 
門前籍籍草生徑，堂上熙熙氣吐春。遮眼圖書聊度日，放情絲竹最關身。年來馮脫烏皮几，客去時乾漉酒巾。卜築城中移榜就，休心便作廣陵人。
遊金山寄揚州鮮于子駿從事邵光 蘇轍  长江
揚州望金山，隠隠大如幞。朅來長江上，孤高二千尺。僧居厭山小，面面貼蒼石。虛樓三百間，正壓江潮白。清風斂霽霧，曉日曜金碧。直侵魚龍居，似得鬼神役。我行有程度，欲去空自惜。風吹渡江水，山僧午方食。波瀾洗我心，筍蕨飽我腹。平生足遊衍，壯觀此云極。鐵甕本誰安，海門復誰植。東南遞隠見，遥與此山匹。茲遊幾不遂，深愧幕府客。歸時日已莫，正值江月黑。顧視天水并，坐恐星斗濕。使君何時罷，登覽不可失。
初至金陵 蘇轍  庐山
山川過雨曉光浮，初看江南第一州。路繞匡廬更南去，懸知是處可忘憂。
和孔武仲金陵九咏 白鷺亭 蘇轍 
白鷺洲前水，奔騰亂馬牛。亭高疑欲動，船去似無憂。洶湧山方壞，澄清練不收。中秋誰在此，明月滿城頭。
和孔武仲金陵九咏 覽輝亭 蘇轍 
城裏最高處，坡陀見一城。山多來有緒，江遠靜無聲。歌吹風前度，樓臺雨後明。風光同楚蜀，聊此慰平生。
和孔武仲金陵九咏 鳳凰臺 蘇轍 
鳳鳥久不至，斯臺空復高。何年種梧竹，特地翦蓬蒿。白水來無際，青山轉幾遭。南遊且未返，江海共滔滔。
和孔武仲金陵九咏 天慶觀 蘇轍 
興廢不可必，冶城今靜祠。松聲聞道路，竹色凈軒墀。江近風雲改，亭深草木滋。孤墳弔遺直，狂闇閔元規。
和孔武仲金陵九咏 高齋 蘇轍 
金陵佳處自無窮，使宅幽深即故宮。樓殿六朝遺燼後，江山百里舊城中。雨餘尚有金鈿落，月出長窺粉堞空。看盡一城懷古地，茲遊恨不與君同。
和孔武仲金陵九咏 此君亭 蘇轍 
綠竹不可數，孤亭一倍幽。色分巖石潤，梢出澗松修。雪節寒方見，春萌旱不抽。故山多此物，長恨未歸休。
和孔武仲金陵九咏 見江亭 蘇轍 
江水信浩渺，連山巧蔽虧。端能上嶮絕，故自識津涯。滅沒檣竿度，飄摇鷺羽遲。何人倚舟望，亦愛此峰危。
和孔武仲金陵九咏 定林院 蘇轍 
定林兩山間，崖木生欲合。茅屋倚巖隈，重重陰清樾。晨齋取旁寺，生事信幽絕。吾人定何爲，常欲依暖熱。
和孔武仲金陵九咏 八功德水 蘇轍 
君言山上泉，定有何功德。熱盡自清凉，苦除即甘滑。頗遭遊人病，時取破匏挹。煩惱雖云消，凜然終在臆。
遊鍾山 蘇轍 
江南四月如三伏，北望鍾山萬松碧。杖藜試上寶公龕，衆壑秋聲起相襲。青峰回抱石城小，白練前橫大江直。石梯南下府城闉，松徑東蟠轉山谷。喬林無風聲如雨，時見遊僧石上息。行窮碧澗一庵巖，坐弄清泉八功德。歸尋晚飯衆山底，困卧定林依石壁。朝遊不知澗谷遠，莫歸但覺穿雙屐。老僧一身泉上住，十年掃盡人間迹。客到惟燒柏子香，晨饑坐待山前粥。丈夫濟時誠妄語，白首居山本良策。茹蔬飯糗何足道，純灰洗心聊自滌。失身處世足愆尤，愧爾山僧少憂責。
郭祥正國博醉吟庵 蘇轍 
姑熟溪頭醉吟客，歸作茅庵劣容席。團團鵠卵中自明，窗前月出夜更清。醉吟自作溪上語，不學擁鼻雒陽生。詩成付與坐中讀，知有清溪可終日。作詩飲酒聊復同，誰來共枕溪中石。圓天方地千萬里，中與此間大相似。囂然一息不自停，水火雷風相滅起。直須只作此庵看，歌罷曲肱還醉眠。不用騎鯨學李白，東入滄海觀桑田。
湖陰曲 蘇轍 
老虎穴中卧，獵夫不敢窺。驊騮服箱驂盜驪，巡城三匝漫不知。帳中晝夢日繞壁，驚起知是黄須兒。馬鞭七寶留道左，猛士徘徊不能過。遺矢如冰去已遥，明日神兵下赤霄。荒城至今人不住，狐兔驚走風蕭蕭。
舟次大雲倉回寄孔武仲 蘇轍  庐山
一風失前期，十日不相見。君帆一何駛，去若乘風箭。我舟一何遲，出沒蔽葭薍。甕中有白糟，床上有黄卷。妻孥不足共，思子但長嘆。池陽重相遇，撫手成一粲。先行復草草，回首空眷眷。人生類如此，遲速亦何算。一見誠偶然，四海良獨遠。相期廬山陰，把臂上雲巘。
池州蕭丞相樓二首  其一 蘇轍 
繞郭青峰睥睨屯，入城流水縠文翻。樓成始覺江山勝，人去方知德業尊。坐久浮雲霾後嶺，酒醒飛雪變前村。我來邂逅公歸國，猶喜登臨共一樽。
池州蕭丞相樓二首  其二 蘇轍 
丞相風流直至今，朱欄仍對舊山林。奔馳軒冕終何有，跌宕圖書意最深。松繞城頭風瑟縮，江浮山外氣陰森。三年不起南遷想，應有前人識此心。
過九華山 蘇轍  九华山
南遷私自喜，看盡江南山。孤舟少僮僕，此志還復難。局促守破窗，聯翩過重巒。忽驚九華峰，高拱立我前。蕭然九仙人，縹緲淩雲烟。碧霞爲裳衣，首冠青琅玕。揮手謝世人，可望不可攀。我行竟草草，安能拍其肩。但聞有高士，卧聽松風眠。松根得茯苓，狀若千歲黿。煮食一朝盡，終身棄腥羶。腹背生綠毛，輕舉如翔鸞。相逢欲借問，已在長松端。何年脫罪罟，出處良自便。芒鞋拄藤杖，逢山即盤桓。斯人未可求，巖室儻復存。
佛池口遇風雨 蘇轍  长江
長江五月多風暴，欲行先看風日好。此風忽作東南來，陰雲如涌撥不開。驚雷往還轉車轂，狂波低昂起坑谷。中流一葉那復持，卷舒已副天公知。解帆轉柁不容語，佛池口中幸可住。須臾急雨變昏霾，柁師喜賀風已回。澄溪不動縈白練，老木蒼崖蔚葱蒨。繫舟茅屋得青蔬，試問釣船還有魚。開樽引滿向妻子，明日復行未須怖。陰陽開闔良等閑，扁舟誰令乘險艱。
舟次磁湖以風浪留二日不得進子瞻以詩見寄作二篇答之前篇自賦後篇次韵  其一 蘇轍 
慚愧江淮南北風，扁舟千里得相從。黄州不到六十里，白浪俄生百萬重。自笑一生渾類此，可憐萬事不由儂。夜深魂夢先飛去，風雨對床聞曉鐘。
舟次磁湖以風浪留二日不得進子瞻以詩見寄作二篇答之前篇自賦後篇次韵  其二 蘇轍 
西歸猶未有菟裘，擬就南遷買一丘。舟楫自能通蜀道，林泉真欲老黄州。魚多釣戶應容貰，酒熟鄰翁便可留。從此莫言身外事，功名畢竟不如休。
黄州陪子瞻遊武昌西山 蘇轍 
千里到齊安，三夜語不足。勸我勿重陳，起遊西山麓。西山隔江水，輕舟亂鳬鶩。連峰多回溪，盛夏富草木。杖策看萬松，流汗升九曲。蒼茫大江涌，浩蕩衆山蹙。上方寄雲端，中寺倚巖腹。清泉類牛乳，煩熱須一掬。縣令知客來，行庖映修竹。黄鵝時新煮，白酒亦近熟。山行得一飽，看盡千山綠。幽懷苦不遂，滯念每煩促。歸舟浪花暝，落日金盤浴。妻孥寄九江，此會難再卜。君看孫討虜，百戰不摇目。猶憐江上臺，高會飲千斛。巾冠墮臺下，坐使張公哭。異時君再來，携被山中宿。
將還江州子瞻相送至劉郎家洑王生家飲別 蘇轍 
相從恨不多，送我三十里。車湖風雨交，松竹相披靡。繫舟枯木根，會面兩王子。嘉眉雖異郡，鷄犬固猶爾。相逢勿空過，一醉不須起。風濤未可涉，隔竹見奔駛。渡江買羔豚，收網得魴鯉。朝畦甘瓠熟，冬盎香醪美。烏菱不論價，白藕如泥耳。誰言百口活，仰給一湖水。奪官正無頼，生事應且爾。卜居請連屋，扣戶容屣履。人生定何爲，食足真已矣。愆尤未見雪，世俗多相鄙。買田信良計，蔬食期沒齒。手持一竿竹，分子長湖尾。
赤壁懷古 蘇轍  长江
新破荆州得水軍，鼓行夏口氣如雲。千艘已共長江嶮，百勝安知赤壁焚。觜距方强要一鬥，君臣已定勢三分。古來伐國須觀釁，意突成功所未聞。
自黄州還江州 蘇轍  庐山
身浮一葉返湓城，凌犯風濤日夜行。把酒獨斟從睡重，還家漸近覺身輕。岸回樊口依稀見，日出廬山紫翠橫。家在庾公樓下泊，舟人遥指岸如頳。
江州五咏 射蛟浦 蘇轍 
萬騎巡遊遍，千帆破浪輕。射蛟江水赤，教戰越人驚。山轉樓船影，岸摧連弩聲。祈招無爲賦，酣寢盡平生。
江州五咏 浪井 蘇轍 
江波浮陣雲，岸壁立青鐵。胡爲井中泉，涌浪時驚發。水性本無定，得止自澄澈。誰爲女媧手，補此天地裂。
江州五咏 庾樓 蘇轍 
元規情不薄，上客有殷生。夜半酒將罷，公來坐不驚。舞翻江月迥，談落麈毛輕。塵世風流盡，高樓空此名。
江州五咏 東湖 蘇轍  庐山
讀書廬山中，作郡廬山下。平湖浸山脚，雲峰對虛榭。紅蕖紛欲落，白鳥時來下。猶思隠居勝，亂石驚湍瀉。
江州五咏 琵琶亭 蘇轍 
湓江莫雨晴，孤舟暝將發。夜聞胡琴語，展轉不成別。草堂寄東林，雅意存北闕。潸然涕泗下，安用無生說。
不到東西二林 蘇轍 
山北東西寺，高人永遠師。來遊亦前定，回首獨移時。社散白蓮盡，山空玄鶴悲。何年陶靖節，溪上送行遲。
遊廬山山陽七咏 開先瀑布 蘇轍  庐山
山上流泉自作溪，行逢石缺瀉虹霓。定知雲外波瀾闊，飛到峰前本末齊。入海明河驚照曜，倚天長劍失提携。誰來卧枕莓苔石，一洗塵心萬斛泥。
遊廬山山陽七咏 潄玉亭 蘇轍  庐山
山回不見落銀潢，餘溜喧豗響石塘。目亂珠璣濺空谷，足寒雷電繞飛梁。入瓶銅鼎春茶白，接竹齋厨午飯香。從此出山都不棄，滿田粳稻插新秧。
遊廬山山陽七咏 簡寂觀 蘇轍  庐山
山行但覺鳥聲殊，漸近神仙簡寂居。門外長溪凈客足，山腰苦笋助盤蔬。喬松定有藏丹處，大石仍存拜斗餘。弟子蒼髯年八十，養生世世授遺書。
遊廬山山陽七咏 歸宗寺 蘇轍  庐山
來聽歸宗早晚鐘，疲勞懶上紫霄峰。墨池漫疊溪中石，白塔微分嶺上松。佛宇爭推一山甲，僧厨坐待十方供。欲遊山北東西寺，巖谷相連更幾重。
遊廬山山陽七咏 萬杉寺 蘇轍  庐山
萬木青杉一手栽，滿堂白佛九天來。涓涓石溜供厨足，矗矗山屏繞寺開。半榻松陰秋簟冷，一杯香飯午鐘催。安眠飽食平生事，不待山僧喚始迴。
遊廬山山陽七咏 三峽石橋 蘇轍  庐山
三峽波濤飽泝沿，過橋雷電記當年。江聲仿佛瞿唐口，石角參差灧澦前。應有夜猿啼古木，已將秋葉作歸船。老僧未省遊巴蜀，松下相逢問信然。
遊廬山山陽七咏 白鶴觀 蘇轍  庐山
五老相携欲上天，玄猿白鶴盡疑仙。浮雲有意藏山頂，流水無聲入稻田。古木微風時起籟，諸峰落日盡生烟。歸鞍草草還城市，慚愧幽人正醉眠。
南康阻風遊東寺 蘇轍 
欲涉彭蠡湖，南風未相許。扁舟厭摇蕩，古寺慰行旅。重湖面南軒，驚浪卷前浦。霏微雪陣散，顛倒玉山舞。一風輒九日，未悉土囊怒。百里斷行舟，仰看飛鴻度。故人念征役，一飯語平素。竹色凈飛濤，松聲亂秋雨。我生足憂患，十載不安處。南北已兼忘，遲速何須數。
寄題陳憲郎中竹軒 蘇轍 
家有修篁綠滿軒，趨庭詩禮舊忘言。凌霜自得良朋友，過雨時添好子孫。試翦輕筠扶野步，旋收凉葉煮清樽。風流共道勝桑梓，鄰里何妨種百根。
次韵孔武仲到官後見寄 蘇轍 
舉楫同千里，繫舟時一言。共嗟蓬作屋，願就席爲門。行役身先困，征商思益昏。僅同登壟斷，何止服車轅。
次韵筠守毛維瞻司封觀修城三首  其一 蘇轍 
北垣荆棘舊成堆，留待公來次第開。車馬已通城下路，榛蕪盡付冶家灰。異時碧瓦千門合，應記紅旌百度來。自笑裨諶便曠野，肩輿飛蓋許追陪。
次韵筠守毛維瞻司封觀修城三首  其二 蘇轍 
撥棄案頭文字堆，曉晴山色四門開。究懷民事老雖壯，俯首山城心已灰。荆棘燒殘桑柘出，狐狸去盡犬鷄來。規模先遣通蹊隧，後乘應容衆客陪。
次韵筠守毛維瞻司封觀修城三首  其三 蘇轍 
山脚侵城起阜堆，繞城徼道斬新開。闉闍半壞驚潮信，隍壑初深見劫灰。蟻聚千夫曾幾日，鱗差萬瓦看將來。史君才力輕山郡，朝論行聞急召陪。
次子瞻夜字韵作中秋對月二篇一以贈王郎二以寄子瞻  其一 蘇轍  长江
平明坐曹黄昏歸，終歲得閑惟有夜。已邀明月出牆東，更遣清風掃庭下。城上青鬟四山合，門前白練長江瀉。誰家高會吹參差，鄰婦悲歌舂罷亞。二年憂患今已過，一夜清光天所借。西京詩句出蘇李，南國風流數王謝。已隨孤棹去中原，肯顧新科求上舍。讀書本自比嵇鍛，學劍要須問曹蔗。清觴灧灧君莫違，佳句駸駸予已怕。狂夫猖狂終累人，不返行遭親黨駡。
次子瞻夜字韵作中秋對月二篇一以贈王郎二以寄子瞻  其二 蘇轍 
十年秋月照相思，相從祇有彭門夜。露侵笳鼓思城闕，寒迫魚龍舞潭下。厭厭夜飲歡自足，落落襟懷向人瀉。秋深河來巨野溢，水乾樓起滕王亞。北海孔公雖好客，河內寇尹那得借。是非朝野忽紛紜，得喪芳菲一開謝。明月多情還入門，流水何知空繞舍。晨餐江市富鱣魴，夜宿山村足梨蔗。坐隅鵩鳥不須問，牆外蝮蛇猶足怕。婁公見唾行自乾，馮老尚多誰定駡。
次韵王適食茅栗 蘇轍 
相從萬里試南餐，對案長思苜蓿盤。山栗滿籃兼白黑，村醪入口半甜酸。久聞牛尾何曾試，竊比鷄頭意未安。故國霜蓬如碗大，夜來彈劍似馮驩。
過毛國鎮夜飲 蘇轍 
風格照人華省郎，江山繞郭古仙鄉。漫傳鉛鼎八百歲，未比金釵十二行。不動歌聲人已醉，旋聞詩句夜初長。簿書撥盡知餘力，道院清虛頃未嘗。
次韵毛國鎮趙景仁唱和三首一贈毛一贈趙一自咏  其一 蘇轍 
治劇從容緩策銜，鈴軒無事日清談。隼旟畫戟明千里，紙帳繩床自一庵。金奏屢陳容客和，玉山不動看賓酣。我來邂逅逢寬政，忘却漂流身在南。
次韵毛國鎮趙景仁唱和三首一贈毛一贈趙一自咏  其二 蘇轍 
一紙新詩過雁銜，醒然何異接君談。奉親魚蟹兼臨海，退食琴書定有庵。一別經年真似夢，多憂不飲亦如酣。共君友契非今日，蔽芾棠陰自劍南。
次韵毛國鎮趙景仁唱和三首一贈毛一贈趙一自咏  其三 蘇轍 
遠謫江湖舳尾銜，到來辛苦向誰談。畏人野鶴長依嶺，厭事山僧祇住庵。黄雀頓來成一飽，白醪新熟喜初酣。疏頑近日尤堪笑，坐任飄風去自南。
再和三首  其一 蘇轍 
穴鼠何須窶數銜，粗官不用苦高談。夜傾綠蟻風吹竹，晝擁黄紬雪覆庵。每作微詞還自笑，偶漸餘潤亦成酣。公詩精絕非倫擬，自古騷人盡在南。
再和三首  其二 蘇轍 
燕窠泥土一春銜，慚愧封侯止立談。舊隠尚聞存竹徑，歸休但要葺茅庵。釣船夢想沿溪泛，酒盞遥思向日酣。强欲遲留依幕府，吳公行恐召河南。
再和三首  其三 蘇轍 
天教窮困欲誰銜，生事那須一一談。自笑豐年塵滿甑，不堪雨後菌生庵。士師憔悴經三黜，陶令幽憂付一酣。他日歸耕若相憶，尺書頻寄北山南。
次韵王適州學新修水閣 蘇轍 
黄鐘巨挺兩舂容，何幸幽居近學宮。坐對江山增浩氣，力追齊魯欲同風。頌詩聞道求何武，家法行看試左雄。欲伴少年遊矍相，奔軍慚愧恐詞窮。
次韵毛君九日 蘇轍 
山脚侵城盡是臺，登高處處喜崔嵬。手拈霜菊香無奈，面拂江風酒自開。幕府尊罍雲裏集，民家歌吹靜中來。定知勝却陶彭澤，悵望籬邊白日頹。
次韵毛君感事書懷 蘇轍 
種棠經歲便成科，秋雨調勻氣漸和。才力有餘嫌事少，風情無限覺詩多。長松更老仍添節，古井雖深自不波。宴坐山房人豈識，一尊聊且慰蹉跎。
次韵毛君見督和詩 蘇轍 
新詩落紙一城傳，顧我疏蕪豈足編。他日杜陵詩集裏，韋迢略見兩三篇。
次韵毛君山房遣興 蘇轍 
欲就陽崖暖，新開石磴斜。誰言太守宅，自是野人家。燕坐收心鑑，冥觀閱界沙。退公長寂寞，外物自喧嘩。缺徑移松補，斜陽種竹遮。白雲生後礎，孤鶩伴殘霞。破悶時尋鶴，呼眠亦任鴉。喜聞糟出甕，屢問菊開花。古井元依斗，丹砂舊養芽。蚍蜉頻上案，猿狖巧分樝。客到扁舟遠，年侵兩鬢華。心摇掛風旆，眼暗隔輕紗。强撥橫肱睡，來從插版衙。隠居慚棄擲，勝地每咨嗟。頑鈍終何取，彫磨豈復加。焦先夙所尚，圜舍恰如蝸。
和胡教授蒙太守策試諸生 蘇轍 
著籍初同闕里多，采芹先致魯風和。欲將大策觀胸膽，盡召中堂列雁鵝。終日正言何忌諱，幾人餘力尚委蛇。豈惟太守知爲政，仍見先生善設科。
和毛君州宅八咏 鳳凰山 蘇轍 
山川蟠踞偶成形，威鳳低回久未行。更種梧桐真可致，高飛性似伯夷清。
和毛君州宅八咏 披仙亭 蘇轍 
仙翁舊住蜀江邊，千歲歸來一鶴翩。城郭已非人事改，凄凉遺迹但披仙。
和毛君州宅八咏 方沼亭 蘇轍 
池上茅檐覆水低，早來秋雨尚虹霓。敗荷折葦飛鴻下，正憶漁舟泊故溪。
和毛君州宅八咏 翠樾亭 蘇轍 
一夜飛霜點綠苔，曉庭黄葉掃成堆。檐間翠樾彫疏盡，却放牆東好月來。
和毛君州宅八咏 李八百洞 蘇轍 
洞府山川百里賒，洞門藤蔓鎖烟霞。神仙不與人間異，弟妹還應共一家。
和毛君州宅八咏 煉丹井 蘇轍 
鑿井燒丹八百年，塵緣消盡果初圓。石床蘚甃人安在，綠水團團一片天。
和毛君州宅八咏 磨劍池 蘇轍 
神仙鑄劍本無硎，岸石班班尚鐵鉎。天上少年仍狡獪，不須還爾對方平。
和毛君州宅八咏 山房 蘇轍 
岸幘携筇夜夜來，蒲團紙帳竹香臺。直須覓取僧爲伴，更爲開庵斸草萊。
次韵毛君病中菊未開 蘇轍 
病肺秋深霧雨傷，舊繒故絮喜清凉。菊花金粟未曾吐，桂酒鵝兒空自黄。草木亦知年有閏，風霜漸近月方陽。得詩聞道維摩病，欲到毗耶言已忘。
雨中宿酒務 蘇轍 
微官終日守糟缸，風雨凄凉夜渡江。早歲謬知儒術貴，安眠近喜壯心降。夜深唧唧醅鳴甕，睡起蕭蕭葉打窗。阮籍作官都爲酒，不須分別恨南邦。
次韵毛君經旬不用鞭扑 蘇轍 
共喜秋深酒未醇，官曹休假不須旬。政寬境內棠陰合，訟去庭中草色新。不惜牛刀時一割，已因鼷鼠發千鈞。歲終誰爲公書考，豈止江西第一人。
次韵李撫辰屯田修州門 蘇轍 
六月江濤壁壘頹，蒼崖翠甓就新臺。咄嗟雙闕還依舊，咫尺羣山信有材。畫戟風生兩衙退，飛橋日出萬人來。不因毀圮催興築，誰見雍容治劇才。
飲酒過量肺疾復作 蘇轍 
朝蒙麴塵居，夜傍糟床卧。鼻香黍麥熟，眼亂瓶罌過。囊中衣已空，口角涎虛墮。啜嘗未云足，盜釂恐深坐。使君信寬仁，高會慰寒餓。西樓適新成，明月猶半破。擁檐青山橫，拂檻流水播。雕槃貯霜實，銀盎薦秋糯。共言文字歡，豈待紅裙佐。惟知醍醐滑，不悟頗羅大。夜歸肺增漲，晨起脾失磨。情懷忽牢落，藥餌費調和。衰年足奇窮，一醉仍坎坷。清尊自不惡，多病欲何奈。聞公話少年，舉白不論個。歌吟雜嘲謔，笑語爭掀簸。平明起相視，銳氣曾未挫。達人遺形骸，駑馬懷豆莝。不知逃世網，但解憂歲課。不見獨醒人，終費招魂些。
衢州趙閱道少師濯纓亭 蘇轍 
掛冠纓上已無塵，猶愛溪光碧照人。點檢舊遊黄石在，掃除諸念白鷗親。一尊父老囊金盡，三徑松筠生事貧。他日南公數人物，丹青添入縣圖新。
茶花二首  其一 蘇轍 
黄蘗春芽大麥粗，傾山倒谷採無餘。久疑殘枿陽和盡，尚有幽花霰雪初。耿耿清香崖菊淡，依依秀色嶺梅如。經冬結子猶堪種，一畝荒園試爲鉏。
茶花二首  其二 蘇轍 
細嚼花鬚味亦長，新芽一粟葉間藏。稍經臘雪侵肌瘦，旋得春雷發地狂。開落空山誰比數，烝烹來歲最先嘗。枝枯葉硬天真在，踏遍牛羊未改香。
次韵毛君山房即事十首  其一 蘇轍 
案牘稀疏意自開，夜闌幽夢曉方回。青苔紅葉騷人事，時見詩筒去又來。
次韵毛君山房即事十首  其二 蘇轍 
東晉仙人借舊山，定應天意許公閒。郡人欲問史君處，笑指峰巒紫翠間。
次韵毛君山房即事十首  其三 蘇轍 
蛩知秋候時鳴壁，香礙蒲簾不出門。隠几無言心有得，南窗晴日暖侵軒。
次韵毛君山房即事十首  其四 蘇轍 
溪山付與醉中仙，美酒何曾斗十千。就得江邊賤魚稻，閑官未用苦相憐。
次韵毛君山房即事十首  其五 蘇轍 
忘身先要解忘名，分別須臾起不平。請看早朝霜入屨，何如卧聽打衙聲。
次韵毛君山房即事十首  其六 蘇轍 
禽哢秋來不復圓，桐陰霜後亦成穿。黄花强欲招酣飲，白髮偏工報老年。
次韵毛君山房即事十首  其七 蘇轍 
邂逅清歡屢不期，病來無奈羽觴飛。醉乘籃轝江邊去，長伴漁舟月下歸。
次韵毛君山房即事十首  其八 蘇轍 
醉裏題詩偏韵惡，秋來勸酒益杯深。不才多病俱非敵，綠綺緣何得報金。
次韵毛君山房即事十首  其九 蘇轍 
庵中獨宿雨垂垂，永夜無人款竹扉。灰冷銅爐香欲滅，床頭一點葛燈微。
次韵毛君山房即事十首  其一○ 蘇轍 
觸事隨緣不用多，華堂玉食奈憂何。美人未厭山阿陋，薜荔爲裳带女蘿。
再和十首  其一 蘇轍 
澗草巖花日日開，江南秋盡似春回。旋開還落無人顧，惟有山蜂暖尚來。
再和十首  其二 蘇轍 
江上孤城面面山，居人也自不曾閑。蜂遊蟻聚知何事，日夜長橋南北間。
再和十首  其三 蘇轍 
城郭村墟共水雲，槿籬竹屋映柴門。隠居亦有高人在，岸幘無言倚釣軒。
再和十首  其四 蘇轍 
一官疏散自疑仙，三考應成醉日千。早病固須閑地著，多憂長被達人憐。
再和十首  其五 蘇轍 
養生尤復要功圓，溜滴南溪石自穿。近見牢山陳道士，微言約我更三年。
再和十首  其六 蘇轍 
張公詩社見公名，白首山城嘆不平。坐客要聞新樂府，應須湓口琵琶聲。
再和十首  其七 蘇轍 
高情日與故山期，鴻鵠誰言也倦飛。且聽漁人强哺啜，坐中羈客畏公歸。
再和十首  其八 蘇轍 
天爲多才故欲禁，府門摧落漲江深。鼎新翠壁排精鐵，涌出飛樓直百金。
再和十首  其九 蘇轍  长江
樓上青山繞四垂，畫橋百步引朱扉。落成當與公同上，一看長江白練微。
再和十首  其一○ 蘇轍 
歌舞留賓意自多，華燈數問夜如何。白頭病客無才思，慣卧茅檐長薜蘿。
筠州二咏 牛尾狸 蘇轍 
首如狸，尾如牛，攀條捷險如猱猴。橘柚爲漿栗爲餱，筋肉不足惟膏油。深居簡出善自謀，尋蹤發窟并執囚，蓄租分散身爲羞。松薪瓦甑烝浮浮，壓入糟盎肥欲流，熊肪羊酪真比儔。引筯將舉訊何尤，無功竊食人所仇。
筠州二咏 黄雀 蘇轍 
秋風下，黄雀飛。禾田熟，黄雀肥。羣飛蔽空日色薄，逡巡百頃禾爲稀，翾翻巧捷多且微。精丸妙繳舉輒違，乘時席勢不可揮。一朝風雨寒霏霏，肉多翅重天時非，農夫舉網驚合圍。懸頸繫足膚無衣，百個同缶仍相依，頭顱萬里行不歸。北方居人厭羔豨，咀噍聊發一笑欷。
和毛君新葺囷庵船齋 蘇轍 
厭居華屋住東庵，真味全勝食薺甘。多病維摩長隠几，無心彌勒便同龕。誤遊田舍空成笑，謬入僧房即欲參。風霽不知吹有萬，月明聊共影成三。齋如小舫才容住，室類空囷定不貪。擁褐放衙人寂寂，脫巾漉酒鬢鬖鬖。畫囊書帙堆窗案，藥裹瓢樽挂壁藍。檐竹風霜曾不到，盆花蜂蝶未全諳。公餘野鵲驚初睡，賓醉佳人笑劇談。勸客巨觥那得避，和詩難韵不容探。曉來霏霧連江氣，冬後溫風带嶺嵐。去國屢成還蜀夢，忘憂惟有對公酣。終身狥祿知何益，投檄歸耕貧未堪。借我此庵泥藥竈，古書鴻寶試淮南。
寒雨 蘇轍 
江南殊氣候，冬雨作春寒。冰雪期方遠，蕉絺意始闌。未妨溪草綠，先恐嶺梅殘。忽發中原念，貂裘據錦鞍。
積雨二首  其一 蘇轍 
山雨無時歇，江波上岸流。泥深未免出，橋斷更堪憂。房淺鄰糟甕，宵寒攬絮裘。朝來勢未已，歸路恐操舟。
積雨二首  其二 蘇轍 
微陽力尚淺，未解破重陰。雲氣山川滿，江流日夜深。凍牙生滯穗，餘潤及重衾。泥濘沉車轂，農輸絕苦心。
戲贈李朝散 蘇轍 
江霧霏霏作雪天，樽前醉倒不知寒。後堂桃李春猶晚，試覓酥花子細看。
戲答 蘇轍 
銀瓶瀉酒正霜天，玉麈生風夜更寒。下客不辭投轄飲，好花猶恐隔簾看。
臨江蕭氏家寶堂 蘇轍 
高人不解作生涯，唯有中堂書五車。竹簡多於孔氏壁，牙籤新似鄴侯家。田園豈是子孫計，青紫今爲里巷誇。富貴早知皆有命，君應未厭十年賒。
和蕭刓察推賀族叔司理登科還鄉四首  其一 蘇轍 
家聲籍籍大江西，臨老揮毫捧御題。得意何殊少年樂，還家不惜醉如泥。
和蕭刓察推賀族叔司理登科還鄉四首  其二 蘇轍 
讀盡家藏萬卷書，蕭然華髮宦遊初。區區獄掾何須愧，聊把春秋試緒餘。
和蕭刓察推賀族叔司理登科還鄉四首  其三 蘇轍 
作官未減讀書勤，簿領從今日日新。汗簡韋編誰付予，傳家應有下帷人。
和蕭刓察推賀族叔司理登科還鄉四首  其四 蘇轍 
巷南諸子足才賢，邂逅相逢秀句傳。强作短章同寄與，異時見我一依然。
次韵吳厚秀才見贈三首  其一 蘇轍 
騷人思苦骨巖巖，百里携詩相就談。故作微詞挑遷客，不嫌春雨濕歸衫。少年舊喜登高賦，老病今成見敵慚。問我近來誰復可，對君聊擬誦周南。
次韵吳厚秀才見贈三首  其二 蘇轍 
久欲歸田計未成，羨君負郭足爲生。躬耕不用千鍾祿，高卧誰知萬里征。已覺安閑真樂事，可憐辛苦盡浮名。隠居便作江南計，爲覓佳山早寄聲。
次韵吳厚秀才見贈三首  其三 蘇轍 
一卷新詩錦一端，掉頭吟諷識芳酸。哀歌永夜悲牛角，朗咏扁舟笑杏壇。間發笙簧猶可擬，棄捐斤斧定知難。繼君高韵君應笑，咀嚼歸途久據鞍。
次韵毛君燒松花六絕  其一 蘇轍 
茅庵紙帳學僧眠，爐爇松花取易然。唯有未能忘酒在，手傾金盞鬥垂蓮。
次韵毛君燒松花六絕  其二 蘇轍 
餠雜松黄二月天，盤敲松子早霜寒。山家一物都無棄，狼籍乾花最後般。
次韵毛君燒松花六絕  其三 蘇轍 
松老香多氣自嚴，餘烟勃鬰透疏簾。須臾過盡惟灰在，借問誰收一番炎。
次韵毛君燒松花六絕  其四 蘇轍 
美人寒甚懶開扉，金作松花插羃䍦。幾度低頭疑墮落，青烟已斷未消時。
次韵毛君燒松花六絕  其五 蘇轍 
枯萼鱗皴不復堅，重重正似半開蓮。曾經樵舍磚爐見，未許邦君畫閤然。
次韵毛君燒松花六絕  其六 蘇轍 
黄蠟供炊自一家，錙銖貧富遞矜誇。都城爭買方薪貴，却顧松花已自奢。
陪毛君遊黄仙觀 蘇轍 
李叟仙居仍近市，黄公道院亦依城。定應昔日山林地，未有今時鷄犬聲。白鶴翻飛終不返，黄冠憔悴只躬耕。試從車騎尋遺迹，恐有居人解養生。
次韵王適梅花 蘇轍 
江梅似欲競新年，照水窺林態愈妍。霜重清香渾欲滴，月明素質自生烟。未成細實酸猶薄，半落南枝意可憐。誰寫江西風物樣，徐家舊有數枝傳。
次韵王適春雪二首  其一 蘇轍 
江南春候寒猶劇，細雨風吹作雪花。中夜窗扉初晃漾，平明草木半低斜。潤催江柳排金綠，光雜山茶點絳葩。老病不堪乘曉出，紛紛能使髮增華。
次韵王適春雪二首  其二 蘇轍 
春雪飄摇旋不成，依稀履迹散空庭。山藏複閣猶殘白，日照南峰已半青。
毛君惠溫柑荔支二絕  其一 蘇轍  洞庭湖
楚山黄橘彈丸小，未識洞庭三寸柑。不有風流吳越客，誰令千里送江南。
毛君惠溫柑荔支二絕  其二 蘇轍 
荔子生紅無奈遠，陳家曬白到猶難。雖無驛騎紅塵起，尚得佳人一笑歡。
次韵王適遊真如寺 蘇轍 
江上春雨過，城中春草深。擾擾市井塵，悠悠溪谷心。東郊大愚山，自古薝蔔林。微言久不聞，墜緒誰當尋。道俗數百人，請聞海潮音。齋罷車馬散，萬籟俱消沉。新亭面南山，積霧開重陰。蕭然偶有得，懷抱方愔愔。我坐米鹽間，日被塵垢侵。不知山中趣，强作山中吟。
次韵王適新燕 蘇轍 
好雨纖纖潤客衣，新來雙燕力猶微。似嫌春早無人見，故待簾開掠地飛。南國花期知不遠，中原寒劇未應歸。養雛不怕巢成早，記取朝朝爲啟扉。
官居即事 蘇轍 
官局紛紜簿領迷，生緣瑣細老農齊。偷安旋種十年木，肉食還須五母鷄。對酒不嘗憐酤榷，釣魚無術漫臨溪。此身已分長貧賤，執爨縫裳愧老妻。
陪毛君夜遊北園 蘇轍 
池塘草生春尚淺，桃李飛花初片片。一尊花下夜忘歸，燈火尋春畏春晚。春風暗度人不知，滿園紅白已離披。江南春雨少晴日，露坐青天能幾時。折花只恐傷花意，携客就花花定喜。落蕊飄香翠袖中，交柯接葉燈光裏。雨練風柔雪不如，精神炫轉影扶疏。夜看飛燕勝朝日，月暗還須明月珠。美人勸我殊非惡，明日雨來無此樂。醉歸不用怕山公，馬上接䍦先倒著。
山橙花口號 蘇轍 
故鄉寒食荼䕷發，百和香濃村巷深。漂泊江南春欲盡，山橙仿佛慰人心。
次韵馮弋同年 蘇轍 
細雨濛濛江霧昏，坐曹聊且免泥奔。賣鹽酤酒知同病，一笑何勞賦北門。
送王適徐州赴舉 蘇轍 
送別江南春雨淫，北方誰是子知音。性如白玉燒猶冷，文似朱弦叩愈深。萬里同舟寬老病，一杯分袂發悲吟。明年榜上看名姓，楊柳春風正似今。
遊吳氏園 蘇轍 
細雨作寒晴便暖，好風吹袂意初佳。清池解洗春心熱，紅艷能添醉眼花。紫竹暗生岷岫笋，山丹强比洛人家。憐渠巧與閑官便，申退來遊未覺賒。
江州周寺丞泳夷亭 蘇轍  庐山
行過廬山不得上，湓江城邊一惆悵。羨君山下有夷亭，千巖萬壑長相向。山中李生好讀書，出山作郡山前居。手開平湖浸山脚，未肯即與廬山疏。道州一去應嫌遠，千里思山夢中見。青山長見恐君嫌，要須罷郡歸來看。
次韵毛君遊陳氏園 蘇轍 
增築園亭草木新，損花風雨怨頻頻。篔簹似欲迎初暑，芍藥猶堪送晚春。薄暮出城仍有伴，携壺藉草更無巡。歸軒有喜知誰見，道上從橫滿醉人。
江漲 蘇轍 
山中三日雨，江水一丈高。崩騰沒洲渚，淫溢浸蓬蒿。凌晨我有適，出門舟自操。中廛已易肆，下道先容舠。鷄犬萃墳冢，牛羊逾圈牢。厨薪散流枿，囷米爲浮糟。卧席不遑卷，剝繭仍未繅。老弱但坐視，閭里將安逃。徙居共擾擾，來勢方滔滔。嗟余偶同病，哀爾爲生勞。晴日慰人願，寒風送驚濤。藩籬出舊趾，蠃蚌遺平皋。流竄非擇地，艱難理宜遭。胡爲苦戚戚，一夕生二毛。
和子瞻鐵拄杖 蘇轍  洞庭湖
截竹爲杖瘦且輕，石堅竹破誤汝行。削木爲杖輕且好，道遠木折恐不到。閩君鐵杖七尺長，色如黑蛇氣如霜。提携但恐汝無力，撞堅過嶮安能傷。柳公雖老尚强健，閉門却掃不復將。知公足力無險阻，憐公未有登山侶。回生四海惟一身，袖中長劍爲兩人。洞庭漫天不覺過，半酣起舞驚鬼神。願公此杖亦如此，適意遨遊日千里。歸來倚壁示時人，海外蒼茫空自記。
競渡 蘇轍 
史君欲聽榜人謳，一夜江波拍岸流。父老不知招屈恨，少年爭作弄潮遊。長鯨破浪聊堪比，小旆逆風殊未收。角勝爭先非老事，凭欄寓目思悠悠。
登郡譙偶見姜應明司馬醉歸 蘇轍 
蒼然莫色映樓臺，江市遊人夜未迴。何處酒仙無一事，肩輿鼾睡過橋來。
送姜司馬 蘇轍 
七歲立談明主前，江湖晚節弄漁船。鬥鷄誰識城東老，喪馬方知塞上賢。生計未成歸去咏，草書時發醉中顛。當年不解看齊物，氣踴如山誰見憐。
寄題趙㞦承事戲綵堂 蘇轍 
春晚安輿遍浙東，永嘉別乘喜無窮。橐裝已笑分諸子，吏道何勞問薛公。堂上壽樽諸掾集，室中禪論衲僧通。興闌却返林泉去，幕府長留孝弟風。
次韵溫守李鈞見寄兼簡毛大夫 蘇轍 
梁苑相從簿領中，清風相逐畫船東。婆娑江海凌雲鶴，飲啄籠樊失渚鴻。別後丹砂迷舊訣，愁來白髮變衰翁。此間詩老仍勍敵，正憶高吟酒盞空。
次韵洞山克文長老 蘇轍 
無地容錐卓，年來轉覺貧。偶知珠在手，一任甑生塵。竄逐非關性，顛狂却甚真。此心誰復識，試語洞山人。
試院唱酬十一首 戲呈試官呂防 蘇轍 
新秋風月正凉天，空館相看學坐禪。滿榻詩書愁病眼，隔牆砧杵思高眠。霜飛一葉凋瓊玉，風繞雙松奏管絃。聞道熊羆歸夢數，侵天闈棘漫森然。
試院唱酬十一首 次韵呂君豐城寶氣亭 蘇轍 
紫氣飛空不自謀，誰憐黽勉匣中留。西山猛獸橫行甚，北海長鯨何日收。星斗不堪供醉舞，蛟龍會看反重湫。功成變化無蹤迹，望斷中原百尺樓。
試院唱酬十一首 次韵呂君見贈 蘇轍 
偶然傾蓋接清言，不覺門前晝漏傳。老病低摧方伏櫪，壯心堅銳正當年。莫嫌客舍一杯酒，試論灊山三祖禪。明日程文堆几案，只應衰懶得安眠。
試院唱酬十一首 次韵呂君興善寺靜軒 蘇轍 
自恨尋山計苦遲，年過四十始知非。小軒迎客如招隠，野鳥窺人自識機。窗外竹深孤鶴下，階前菊秀晚蜂飛。老僧戰勝長幽寂，瘦骨緣何未肯肥。
試院唱酬十一首 觀試進士呈試官 蘇轍 
松庭散朝日，棘戶啟秋風。鵠鷺紛來下，旌旗儼未攻。馳詞看倚馬，餘力送征鴻。逸足誰先到，孤標想暗空。晶熒雙鏡並，高下片言公。老病方耽睡，飛沉一夢中。
試院唱酬十一首 次前韵 蘇轍 
南國號多士，幾人洙泗風。英材自入彀，壞陣不勞攻。文縟山藏豹，飛高弋慕鴻。蚩妍歸品藻，得失付虛空。考行先推本，登賢旋奏公。期君緩歸轡，一醉鹿鳴中。
試院唱酬十一首 戲呈試官 蘇轍 
只隔牆東便是家，悁悁還似在天涯。客心不耐聽松雨，歸信猶堪飲菊花。翦燭看書良寂寞，披沙見玉忽喧嘩。自慚空館難留客，試問姮娥稍駐車。
試院唱酬十一首 次前韵三首 其一 蘇轍 
老去在家同出家，楞伽四卷即生涯。粗詩怪我心猶壯，細字憐君眼未花。霜落初驚衾簟冷，酒酣猶喜笑言嘩。歸心知有三秋恨，莫學匆匆下坂車。
試院唱酬十一首 次前韵三首 其二 蘇轍 
門前溪水似漁家，流浪江湖歸未涯。邂逅高人來說法，支離枯木旋開花。諸生試罷書如積，劇縣歸時訟正嘩。安得騎鯨從李白，試看牛女轉雲車。
試院唱酬十一首 次前韵三首 其三 蘇轍 
濁醪能使客忘家，屈指歸期已有涯。魚化昨宵驚細雨，鹿鳴他日飲寒花。已諳江上肴蔬薄，莫笑衙前鼓笛嘩。太守况兼鄉曲舊，會須投轄止行車。
試院唱酬十一首 試罷後偶作 蘇轍 
重門閉不開，烏鳥相呼樂。晨暉轉簾影，微風響松末。喧嘩適已定，寂歷方有覺。人生竟何事，外物巧相縛。當時不自悟，已過空成怍。耕耘亦何苦，遊宦殊自惡。棄彼既已誤，就此良應錯。誰能即兩忘，隨緣更無作。
放榜後次韵毛守見招 蘇轍 
飽食安眠愧不材，疏簾翠帟幸相陪。深居正厭銀袍亂，失喜初聞鐵鎖開。佳句徑蒙探古錦，小槽仍報滴新醅。諸人欲見風流伯，不用招呼亦自來。
送毛滂齋郎 蘇轍 
先志承顔善養親，束裝騎馬試爲臣。酒腸天予渾無敵，詩律家傳便出人。擁鼻高吟方自得，折腰奔走漸勞神。歸來一笑須勤取，花發陳吳二月春。
燕貢士 蘇轍 
泮水生芹藻，干旄在浚城。桑鴞同變響，苹鹿共和鳴。秋晚槐先墮，霜多桂向榮。清尊助勸駕，急管發歡聲。勇銳青衿士，淹通白髮生。芬芳雜蘭菊，變化等鵾鯨。去日衣冠盛，歸時里巷驚。坐中詞賦客，愧爾一經明。
次韵毛君清居探菊 蘇轍 
眼前黄葉畏秋霜，耳畔啼蛩怨夜長。佳節欣聞近萸菊，清商試爲奏伊凉。疏狂久笑謀生拙，貧病應憐爲口忙。今日共君拚一醉，從教人道亦高陽。
次韵毛君見贈 蘇轍 
江國騷人不耐秋，夜吟清句曉相投。鋒藏豈願囊中脫，尾斷終非俎上羞。擇地何年真得意，餔糟是處可同遊。南遷尚有公知我，人事何須更預謀。
次韵毛君偶成 蘇轍 
年來衰病正相兼，薄宦奔馳尚未厭。詩句空多渾漫興，俗緣已重不須添。聱牙向物知難合，疏懶憐公獨未嫌。時聽淵明咏歸去，猶應爲我故遲淹。
孔平仲著作江州官舍小庵 蘇轍 
近山不作看山計，引水新成照水庵。閉口忘言中自飽，安心度日更誰參。簡編圍繞穿書蠹，窗戶低回作繭蠶。我亦一軒容膝住，敝裘粗飯有餘甘。
送饒州周沃秀才免解 蘇轍 
少年工作賦，中歲復窮經。驥老終知道，劍埋新發硎。束裝鄰里助，答策友朋聽。還似臨淄貢，隨風起北溟。
雪中洞山黄蘗二禪師相訪 蘇轍 
江南氣暖冬未回，北風吹雪真快哉。雪中訪我二大士，試問此雪從何來。君不見六月赤日起冰雹，又不見臘月幽谷寒花開。紛然變化一彈指，不妨明鏡無纖埃。
毛國鎮生日二絕  其一 蘇轍 
生日元同小趙公，里閭相接往還通。怪公日夜歸心切，欲寄此生丹竈中。
毛國鎮生日二絕  其二 蘇轍 
聞公歸橐尚空虛，近送楞嚴十卷書。心地本無生滅處，定逢生日亦如如。
次韵毛君將歸 蘇轍 
疏傅思歸不待時，孟軻出晝苦行遲。新詩尚許留章句，故事誰從問典彝。金馬尚應堪避世，石泉未信可忘饑。不才似我真當去，零落衡茅隔雍岐。
送楊騰山人 蘇轍 
胸中萬卷書，不如一囊錢。不見楊夫子，歲晚走道邊。夜歸空床卧，兩手摩涌泉。窗前雪花落，真火中自然。渙然發微潤，飛上崑崙顛。霏霏雨甘露，稍稍流丹田。閉目內自視，色如黄金妍。至陽不獨凝，當與純陰堅。一窮百不遂，此事終無緣。君看抱朴子，共推古神仙。無錢買丹砂，遺恨盈塵編。歸去守茅屋，道成要有年。
次韵子瞻與安節夜坐三首  其一 蘇轍 
前山積雪暮崢嶸，燕坐微聞落瓦聲。共對一尊通夜語，相看萬里故鄉情。信歸嶺上寒梅遠，恨極江南春草生。明日青銅添白髮，且須醉睡倒燈檠。
次韵子瞻與安節夜坐三首  其二 蘇轍 
少年高論苦崢嶸，老學寒蟬不復聲。目斷家山空記路，手披禪冊漸忘情。功名久已知前錯，婚嫁猶須畢此生。家世讀書難便廢，漫留案上鐵燈檠。
次韵子瞻與安節夜坐三首  其三 蘇轍 
謫官似我無歸計，落第憐渠有屈聲。握手天涯同一笑，倚門歲晚不勝情。黄岡俯仰成陳迹，白首蹉跎畏後生。歸去且安南巷樂，莫看歌舞醉長檠。
次韵毛君上書求歸未報 蘇轍 
白髮憂民带減圍，頻聞慷慨賦將歸。近傳道士連三咽，久悟禪門第一機。夜永庵中詩自得，日高門外客來稀。此心素定誰能勸，祗有丁寧詔莫違。
次韵毛君絕句 蘇轍 
中池有士閉重關，夜發天光走玉環。白日對人人不識，幅巾破褐任塵漫。
次韵毛君留別 蘇轍 
問天乞得不訾身，屈指人間今幾人。魚縱江潭真窟宅，鶴飛松嶺倍精神。清風吹雨停歸騎，舊圃留花送晚春。自號白雲知有意，便從丹竈拂埃塵。